Ala-Kachuu: Tradisi Menculik Gadis Yang Mahu Dinikahi

Di sebuah desa di dataran padang rumput, seorang gadis sedang mencuci tangan menggunakan paip air ketika tiga lelaki mengepungnya dari belakang. Mereka memegang dia beramai-ramai dan menariknya. Gadis itu menjerit, menendang, meronta-ronta dan menangis sambil diperhatikan oleh ‘bakal suaminya’.

Apa semua ni? Cuba mencvlik ke? Tak lah, perkara ini sebenarnya dianggap sebagai satu gaya romantik etnik Kyrgyz yang menjadi budaya mereka. Ternyata, tiada istilah “simp” dalam kamus hidup lelaki Kyrgyzstan, rasa suka je, cvlik terus.

Dalam satu video dokumentari, mangsa ditemubual dan menceritakan pengalamannya,”Ketika kami bertemu untuk pertama kalinya dia bertanya kepada saya, haruskah saya hantarkan orang tua saya atau haruskah saya mencvlik awak? Saya menjawab, jangan lah, saya sudah ada teman lelaki.”

Tetapi keengganan di pihak wanita bukanlah penghalang. “Kali kedua kami bertemu, mereka terus mencvlik saya”, wanita itu ditemubual sambil dia duduk di sebelah lelaki yang mencvliknya tetapi kini menjadi suaminya.

Ini bukan satu tradisi yang asing bagi mereka, majoriti perkahwinan suku-suku Turkik di kawasan luar bandar Kyrgyzstan mengamalkan tradisi ini. Namun dalam beberapa keadaan, ia secara teknikalnya menyalahi undang-undang, menjatuhkan maruah dan melibatkan kegan4san seperti dikurung dan dir0gol, maknanya ini bukan satu resipi kebahagiaan bagi insan normal seperti kita. Maka tidak hairanlah jika keg4nasan rumahtangga sangat tinggj dalam perkahwinan pencvlikan. Bahkan kadar perceraian lebih tinggi dalam perkahwinan sebegini.

Jika di Malaysia, rata-rata pasangan bercinta yang hubungannya tidak direstui oleh keluarga kebiasaannya akan memilih untuk kahwin lari dengan menaiki sampan menyeberang ke negara jiran di utara. Tetapi negara dan bangsa nun jauh di Asia Tengah itu dari dulu hingga kini masih mengamalkan amalan penjodohan yang agak pelik ini.

Namun, dikatakan di Bali, Indonesia, terdapat juga tradisi kuno yang serupa dengan tradisi Turkik ini, tetapi ia lebih seumpama sebuah pertandingan di mana syarat untuk mengahwini seorang wanita, lelaki Bali wajib mencvlik wanita itu dengan jayanya.

Ambil Dan Lari (Ala Kachuu)

Mengikut tradisi bangsa yang berbahasa Turkik berdasarkan budaya masing-masing, amalan ini dikenali sebagai Ala Kachuu oleh etnik Kyrgyz dan Kazakh, Qız Qaçırtma oleh etnik Azeri Turk di Azerbaijan dan Kız Kaçırma oleh orang Turki. Kesemua tradisi ini memang berbeza namanya tetapi hakikatnya mereka berkongsi budaya yang sama, apakah itu?

Ala Kachuu adalah sejenis budaya tradisi beberapa suku etnik dan bangsa dari Asia Tengah (Turkestan) dan Kaukasus yang berbahasa Turkik. Ia merupakan satu amalan di mana seorang lelaki akan mencvlik gadis yang ingin dikahwininya. Pencvlikan ‘nikah’ seperti ini boleh berlaku dalam keadaan samada wanita itu dipaksa atau pasangan yang saling mencintai.

Ia masih terus diamalkan secara konsensual iaitu secara ‘wayang’ semata-mata di kalangan bangsa Turkik Asia Tengah, orang-orang Kaukasia dan orang Turki Anatolia. Namun pencvlikan yang sebenar dan berdasarkan tradisi ini boleh berlaku terutamanya apabila:

Kenapa Budaya Ini Masih Wujud Hari Ini?

Tradisi mencvlik perempuan untuk dijadikan pengantin atau Ala Kachuu Turkik mula diharamkan di Kyrgyzstan ketika Kesatuan Soviet berusaha untuk mengubah amalan perkahwinan yang membataskan kebebasan memilih kaum wanita, termasuklah majlis pertunangan anak, pernikahan yang diatut dan perkahwinan cvlik.

Walaupun undang-undang yang mengharamkan tradisi Ala Kachuu di Republik Kyrgyzstan masih dikekalkan hingga hari ini, peningkatan kes cvlik semakin tinggi setelah kejatuhan Kesatuan Soviet yang membentuk beberapa negara-negara baru yang merdeka, dan kes ini terus meningkat sebagai salah satu elemen kebudayaan Turkik dengan bersandarkan atas alasan cuba mengembalikan identiti bangsa Kyrgyz setelah bebas dari pemerintahan komunis Soviet.

Tak ada banyak bukti boleh dikemukakan bagj menunjukkan bahawa pesalah-pesalah yang dibicarakan dalam kes pencvlikan di Kyrgyzstan telah dihukum.

Pencvlikan pengantin perempuan dilaporkan berkisar dari peristiwa kahwin lari yang sengaja dirancang (konsensual) setelah pengantin lelaki dan wanita telah bercinta, maka mereka akan bersepakat melaksanakan rancangan pencvlikan itu kelihatan seperti satu peristiwa yang kejam dan kononnya wanita itu dipaksa berkahwin, biasanya drama kahwin lari begini akan dirancang oleh keluarga pengantin lelaki sepenuhnya.

Dianggarkan sekurang-kurangnya satu pertiga dari seluruh wanita etnik Kyrgyz di Kyrgyzstan berkemungkinan telah dikahwini melalui pencvlikan pengantin perempuan tanpa kehendak sendiri. (tidak konsensual)

Kajian terpilih menunjukkan bahawa pencvlikan pengantin perempuan berdasarkan tradisi yang sebenar lebih kerap berlaku di kawasan desa-desa di Kyrgyzstan berbanding daripada kawasan bandar, dan pencvlikan wanita yang berlaku di kawasan bandar kebanyakannya adalah lakonan kerana mereka bersepakat mahu kahwin lari.

Budaya mencvlik wanita untuk dijadikan pengantin di Asia Tengah juga telah direkodkan pernah berlaku di Kazakhstan, Turkmenistan dan Caucasus. Tradisi yang hampir serupa dengan bangsa-bangsa Turkik ini samada secara konsensual ataupun tidak konsensual, juga dikesan pernah berlaku dalam sebahagian kecil komuniti Jepun, China, Turki, Ethiopia dan Hmong.

Wanita Tidak Pernah Merdeka Di Kyrgyzstan Yang Merdeka Itu

Semasa era Kesatuan Soviet, kaum wanita di Kyrgyzstan lebih banyak memainkan peranan penting yang lebih terbuka lagi menonjol dalam struktur pentadbiran kerajaan berbanding di tempat lain di Asia Tengah, tetapi hak wanita nampaknya telah diabaikan sejak republik ini merdeka. Hari ini, kurang dari 7 peratus kerusi parlimen Kyrgyzstan dipegang oleh wanita, berbanding 34 peratus yang dipegang oleh kaum wanita sebelum merdeka pada tahun 1991.

Jurang besar statistik peratusan pendapatan purata tahunan antara wanita dan lelaki di Republik Kyrgyz juga agak signifikan, kerana wanita meraih hanya sekitar 20–25% lebih sedikit daripada lelaki (Kementerian Ekonomi di Republik Kyrgyz 02.15.19).

Penyelidik British juga telah mengenal pasti perbezaan tahap penglibatan dalam kehidupan masyarakat secara ekonomi. Maksudnya, wanita dan lelaki mempunyai bidang tugas yang berbeza, terlibat dalam pelbagai jenis kegiatan ekonomi, namun berada di kedudukan yang berbeza dan mempunyai pendapatan yang berbeza.Walaupun wanita berupaya mempertahankan kedudukan mereka di dalam pasaran tenaga kerja, mereka tidak boleh bekerja bersama kaum lelaki.

Undang-undang Kyrgyzstan pada hari ini tidak melindungi hak pemilikan tanah untuk wanita dalam undang-undang perkahwinan sivil dan memberikan hak pengurusan tanah kepada suami, ini berdasarkan laporan tahun 2004 yang diserahkan kepada PBB oleh gabungan organisasi hak asasi wanita di Kyrgyzstan.

Berbeza dengan etnik Kazakh di Kazakhstan, saudara serumpun mereka itu hari ini mengadakan perkahwinan melalui pertunangan atau tradisi mencvlik pengantin perempuan yang sama tapi tak serupa seperti Kyrgyz.

Pemuda Kazakh mencvlik gadis dengan persetujuannya, dan adakalanya juga dengan persetujuan ibu bapanya sendiri. Pencvlikan kahwin tanpa kehendak adalah melanggar undang-undang awam pada era Soviet tetapi hari ini di Kazakhstan, ia mula meraih kesedaran di peringkat antarabangsa dan diiktiraf sebagai budaya tradisional negara mereka.

Berbeza dengan Kyrgyzstan, berdasarkan undang-undang, mencvlik walau untuk tujuan berkahwin adalah satu jenayah, tetapi apa yang menarik, sangat jarang dapat dilihat perbuatan ‘jenayah mencvlik wanita’ ini dikuatkuasakan dengan serius, kita akan terbiasa mendengar berita pencvlikan tetapi kita akan terkehyt apabila terdengar berita bahawa pesalah kes pencvlikan itu dijatuhi hukuman yang sepatutnya.

Dari sudut yang berbeza, di kebanyakan kawasan luar bandar, tradisi Ala Kachuu yang jika diterjemahkan akan membawa maksud “ambil dan lari” itu sebenarnya adalah cara yang diterima dan sangat biasa untuk perkahwinan. Tahu tak, mereka juga menyebut situasi begini menggunakan perkataan yang sama dengan kita, iaitu “adat”.

Budaya ini bagaimana pun dikelirukan dengan penggunaan istilah tempatan “mencvlik pengantin perempuan” untuk mencerminkan sejarah budaya ini di sepanjang kewujudan dan kesinambungannya, dari perbuatan cvlik paksa dan rog0l  kemudian, membawa kepada perkahwinan hinggalah ia menjadi salah satu bentuk tradisi kahwn lari yang dirancang sekadar sebagai tema simbolik bagi bakal pengantin yang mahu melakukannya.

Walaupun amalan ini adalah satu bentuk jenayah di Kyrgyzstan, pencvlik pengantin perempuan amat jarang sekali melalui proses perbicaraan dan dihukum seadil-adilnya. Kesukaran untuk menguatkuasakan undang-undang ini asasnya adalah disebabkan oleh sistem perundangan pluralistik di Kyrgyszstan di mana kebanyakan desa diperintah secara de facto oleh majlis penatua dan dewan aqsaqal yang bertindak sebagai penasihat atau hakim, para penatua berperanan dalam politik dan sistem keadilan untuk negara dan etnik kesukuan, diikuti undang-undang adat, yang jauh dari jangkauan sistem perundangan negara.

Dewan Aqsaqal, yang ditugaskan untuk mengadili undang-undang keluarga, harta benda dan tuntutan hak, sering kali gagal menangani pencvlikan Ala Kachuu dengan serius. Dalam beberapa kes, terdapat pegawai aqsaqal dijemput ke majlis perkahwinan pengantin yang dicvlik dan pegawai itu sendiri memberi dorongan kepada keluarga pengantin perempuan untuk menerima perkahwinan tersebut.

Bayangkan jika orang Melayu amalkan budaya macam ni. Tiap harilah keluar berita lelaki bergaduh kerana kekasih dicvlik kemudian berkahwin dengan orang lain.

RUJUKAN:

Russ Kleinbach & Lilly Salimjanova, Kyz ala kachuu and adat: Non-consensual bride kidn4pping and tradition in Kyrgyzstan, Central Asian Survey, (June 2007)

Craig S. Smith, Abdvct!on, Often V!olent, a Kyrgyz Wedding Rite, Y. Times, April 30, 2005.


DEB: Punca Ketidakseimbangan Ekonomi?

Sejak akhir-akhir ini, topik ketidakseimbangan pengagihan ini menjadi hangat semula ekoran falasi-falasi yang mengutarakan ketidakseimbangan ini berpunca daripada perlaksanaan Dasar Ekonomi Baru (DEB). Penulisan ini bertujuan untuk mengupas sisi DEB berdasarkan statistik dan rujukan ilmiah supaya pembaca boleh menilai sendiri keberkesanan dasar ini.

DEB diperkenalkan dengan objektif serampang dua mata iaitu untuk mencapai perpaduan nasional melalui pembasmian kemiskinan tanpa mengira kaum dan penyusunan semula sosial dalam mengurangkan dan akhirnya menghapuskan pengenalan bangsa yang berteraskan fungsi ekonomi. Ia diperkenalkan selepas tercetusnya peristiwa rusuhan kaum 13 Mei 1969, yang mana ketidakseimbangan sosioekonomi antara kaum dan kekurangan peluang pendidikan di kalangan penduduk Melayu menjadi punca ketidakpuasan hati pencetus. Ketidakseimbangan ini diwarisi daripada pemerintahan kolonial British yang mengamalkan Dasar Pecah dan Perintah (Laporan MAGERAN, 1969).

Polisi pro-kemiskinan

Satu cabang utama DEB, adalah pembasmian kemiskinan, memandangkan dasar pro-kemiskinan adalah ciri utama dalam pertumbuhan inklusif. Di bawah DEB, kerajaan Malaysia telah memperuntukkan 20 tahun dalam perangkaan struktur untuk menyamakan peluang ekonomi untuk semua rakyat dengan penghapusan fungsi ekonomi berasaskan kaum. Objektif penstrukturan semula DEB direka bagi membolehkan Bumiputera meningkatkan pegangan aset koperat daripada kadar 4.3% pada tahun 1970 kepada 30% menjelang tahun 1990, berbanding dengan peruntukan 40% kepada bukan Bumiputera dan 30% kepada warga asing. Demi mencapai matlamat ini, kerajaan telah merancang dan melaksanakan DEB sebagai dasar tindakan afirmatif dalam kerangka keistimewaan Bumiputera melalui pelbagai dasar pelindung, seperti subsidi, kuota, biasiswa, dan perlesenan dan konsesi perdagangan.

Agenda pembangunan Malaysia di bawah DEB boleh dianggap sebagai pro-kemiskinan, di mana data menunjukkan bahawa rakyat Malaysia yang hidup dalam kemiskinan semakin berkurang semenjak pengenalan DEB. Walaupun berlaku peningkatan populasi sehingga 3 kali ganda sejak tahun 1970, peratusan rakyat yang hidup dalam kemiskinan berkurang berbanding dengan peratusan kemiskinan yang direkod lebih empat dekad lalu (Rajah 1).  Sementara itu, hampir separuh daripada populasi berada di dalam kemiskinan pada tahun 1970, kadar kemiskinan ini mecatatkan penurunan secara mendadak kepada 6% pada tahun 2002 dan 0.4% pada tahun 2016. Perbandingan dengan negara-negara luar pula menunjukkan kadar rasmi kemiskinan di Malaysia pada tahun 2015 dianggap rendah dan terkawal (Rajah 2).

Rajah 1

Rajah 2

Pengurangan kadar kemiskinan ini jelas merentasi semua kumpulan etnik (Rajah 3). Kadar kemiskinan di kalangan Bumiputera mencatatkan penurunan daripada 65% pada tahun 1970 kepada 0.5% pada tahun 2016. Pengurangan yang pesat juga berlaku di kalangan penduduk Cina dan India, di mana kadar kemiskinan masing-masing mencatatkan penurunan kepada  0.1% masing-masing pada tahun 2016. Sepanjang tempoh perlaksanaan DEB (1970-1989), kemiskinan di kalangan kaum India dan Cina mengalami kemorosotan yang pesat sehingga hampir 80% pengurangan, manakala kaum Bumiputera mengalami kemerosotan mencecah 64% pengurangan. Ini menunjukkan berjuta-juta rakyat telah keluar daripada kemiskinan, malah tanggapan bahawa dasar ini hanya memberi manfaat kepada sekumpulan kecil adalah tidak benar sama sekali.

Rajah 3

Perkembangan ekonomi  pada dekad lalu berjaya mengurangkan kadar kemiskinan melalui peningkatan dalam pendapatan isi rumah penduduk. Dari tahun 1970-2016, purata pendapatan isi rumah meningkat sebanyak 7.3% setiap tahun. Perbandingan mengikut kelas pendapatan  pula menunjukkan, kelas pendapatan (Bottom 40%, B40) mencatatkan pertumbuhan yang tertinggi (Jadual 1). Pada masa yang sama, kadar pertumbuhan kelas B40 ini mencatatkan 7.86% lebih tinggi berbanding 5.6% kelas pendapatan(Top 20%, T20) dan 6.63% bagi kelas pendapatan (Middle 40%, M40).

Berdasarkan kumpulan etnik pula, kadar pertumbuhan pendapatan penduduk miskin B40 adalah yang tertinggi bagi semua kaum berbanding dengan kadar pertumbuhan pendapatan penduduk sederhana M40 (kecuali kaum India), dan kadar pendapatan penduduk kaya T20 mencatatkan pertumbuhan paling perlahan. Kadar pertumbuhan pendapatan penduduk golongan miskin B40 bagi tempoh 1970-1989 (perlaksanaan DEB), adalah peningkatan yang tertinggi iaitu pada kadar 9.35%. Sehubungan itu, hujah bahawa dasar ini hanya menguntungkan  Bumiputera, atau hanya golongan Bumiputera kaya yang mendapat keuntungan dengan mengorbankan golongan miskin Bumiputera dan bukan Bumiputera adalah tidak benar sama sekali.  Purata pertumbuhan pendapatan Bumiputera miskin B40 dari 1970-2016  adalah pada kadar 10.12% lebih tinggi berbanding dengan kadar pendapatan Bumiputera kaya T20. Namun, adakah peningkatan pertumbuhan pendapatan di kalangan golongan miskin ini menjadikan Malaysia negara yang adil?

Jadual 1

Kesamarataan

Data pekali Gini dari tahun 1970-2016 menunjukkan peratusan penurunan 21% dari 0.51 ke 0.40. Perbandingan dengan negara-negara serantau, kadar ketidaksamaan (inequality) di Malaysia walaupun tinggi tetapi masih terkawal. Malah, kadar inequality di Malaysia berada di trend penurunan berbanding dengan data pada tahun 1990. Ini bertentangan dengan hujah bahawa inequality di Malaysia adalah yang tertinggi di rantau ini, data pekali Gini menunjukkan sebaliknya (Rajah 4).

Perbandingan di kalangan kumpulan etnik di Malaysia pada tahun 2016, inequality di kalangan kaum Cina mencatatkan nilai tertinggi pada 0.41, diikuti oleh Bumiputera dan India pada kadar 0.38 masing-masing (Rajah 5). Walaubagaimanapun, pengurangan inequality adalah yang paling ketara pada kadar  17.3% pengurangan di kalangan kaum India, diikuti oleh Cina 10% pengurangan dan Bumiputera 7.9% pengurangan pada 1970-1989 (tempoh perlaksanaan DEB).

Rajah 4

Rajah 5

Analisis jurang pendapatan antara-etnik juga menunjukkan pengurangan yang besar (Rajah 6). Jurang pendapatan  antara Cina-Bumiputera telah mengalami pengurangan kira-kira 39%, dari tempoh 1970-2016, manakala jurang antara India-Bumiputera menurun sebanyak 35%. Terdapat peningkatan jurang pendapatan antara Bumiputera dan bukan Bumiputera pada tempoh 1992-1997 dan 2009-2012, di mana peningkatan jurang pendapatan Cina-Bumiputera sebanyak 6% dan  3.2%, manakala India-Bumiputera pula mencatat peningkatan sebanyak 12.3% dan 6.4% masing-masing pada tempoh yang sama.

Rajah 6

Pengagihan pertumbuhan

Sisi lain yang menyumbangkan kepada ekonomi adalah pengagihan pertumbuhan. Pengagihan ini perlu dikongsi dan dirasai oleh setiap lapisan kaum. Berdasarkan Jadual 1, purata kadar peningkatan pendapatan Bumiputera B40 pada sepanjang tempoh 1992-2012 adalah sebanyak 8.72%, tidak jauh beza berbanding peningkatan pendapatan kaum India 7.51% dan Cina 7.28%. Kadar peningkatan pendapatan isi rumah ini disumbangkan oleh penyertaan pekerjaan. Kadar penyertaan pekerjaan pada tempoh 2005-2014 di kalangan Bumiputera mencatatkan 37% peningkatan, kaum Cina pula 19% peningkatan manakala India meningkat sebanyak 17% (Rajah 7). Kadar pengangguran pula merosot sekitar 20% dalam tempoh yang sama (Jadual 2). Terdapat peningkatan  yang ketara dalam pemilikan aset merentasi semua kumpulan etnik sepanjang tempoh perlaksanaan DEB. Pegangan ekuiti Bumiputera meningkat daripada 4.3% kepada 19.3% pada 1971-1990 (tempoh perlaksanaan DEB), manakala pegangan ekuiti bukan Bumiputera pula meningkat daripada 34% kepada 46.8% pada tempoh yang sama (Rajah 8).  Walaubagaimanapun, bahagian ekuiti warga asing pula mengalami penyusutan   sehingga 2 kali ganda sepanjang tempoh yang sama. Pengangan ekuiti ini meningkat sedikit selepas tahun 2000.

Rajah 7

Jadual 2

Rajah 8

Konklusi

Berdasarkan statistik-statistik yang dilampirkan, maka tidak wajar menunding  ke arah perlaksanaan DEB semata  sebagai punca ketidakseimbangan pengagihan. Malah perlaksanaan DEB berjaya mebawa keluar rakyat dari belenggu kemiskinan yang tinggi berbanding sebelum perlaksanaannya. Namun begitu, struktur pengagihan bantuan dan subsidi perlu ditambahbaik mengikut peredaran masa dan perkembangan populasi penduduk Malaysia. Saya berharap penulisan ini dapat merungkai salah faham berkenaan ketidakadilan dalam perlaksanaan DEB dan memberi manfaat kepada pembaca.

Rujukan:

[1] Mean Monthly Gross Household Income by Ethnic Group, Strata, State, 1970-2016 , EPU

[2] Mean Monthly Gross Household Income of Top 20%, Middle 40%, Bottom 40% by Ethnic Group, Strata, 1970-2016 , EPU

[3] Gini Coefficient by Ethnic Group, Strata and State, Malaysia, 1970-2016 , EPU

[4] Incidence of Poverty by Ethnic Group, Strata and State, Malaysia, 1970-2016 , EPU

[5] Population by state, EPU

[6] Employed persons by ethnic group, Malaysia/states, 1982 – 2017 , DOSM

[7] RMK4 – RMK10, EPU

[8] Regional Economic Outlook: Asia and Pacific, IMF

[9] Poverty headcount ratio at national poverty lines (% population), Worldbank

[10]Malaysia: 30 years of poverty reduction, growth, IMF

Artikel disumbangkan oleh Fara untuk The Patriots.


Cakoi: Kuih Lambang Manusia Digoreng Hidup-Hidup!

Cakoi, yau char kwai atau youtiao. Yang pasti, bagi penduduk seperti Malaysia, China, Thailand, Singapura dan Taiwan, ia merupakan makanan yang enak dinikmati sebagai snek. Tetapi tidak ramai tahu, asal-usul makanan ini mempunyai latar belakang tragis. Atau lebih tepat, kaitannya dengan kisah tragis yang menimpa seorang jeneral Dinasti Song Selatan bernama Yue Fei.

Bagi orang China hari ini, Yue Fei dianggap wira kerana setia pada negara dan dianggap berjaya dari segi pencapaian keten.te.raan. Disebabkan keupayaan beliau sebagai panglima ten.te.ra, bukan sekali angkatan Jurchen mengangkat bendera putih. Salah satu pertem.pu.ran terkenal menyaksikan Yue Fei berjaya mengalahkan pihak musuh di Yancheng dengan kekuatan lebih 15,000 orang ten.te.ra walaupun pihak Jurchen mempunyai kekuatan jauh lebih besar.

Pada saat beliau sibuk mempersiapkan ten.te.ra untuk menggempur ibu kota pihak Jurchen, Kaifeng, pembesar-pembesar istana menasihati Maharaja ketika itu Gaozong agar berdamai dengan mereka. Mereka bimbang sekiranya operasi tersebut diteruskan, ini akan memaksa pihak Jurchen melepaskan Maharaja Qinzong yang juga maharaja terakhir Dinasti Song Utara. Jika baginda dilepaskan, Qinzong sudah pasti akan cuba menuntut takhta dan kembali berkuasa.

Gaozong kemudiannya memerintahkan Yue Fei agar menghentikan semua bentuk operasi keten.te.raan terhadap Jurchen. Menyedari mengapa baginda mengeluarkan titah sedemikian, beliau patuh dan kembali ke ibu kota kerajaan berkenaan, Lin’an (Hangzhou moden). Di sinilah, Yue Fei kemudiannya ditahan dan dihukum bu.n.uh hasil rancangan jahat seorang pembesar bernama Qin Hui dan isterinya Lady Wang.

Terdapat pelbagai versi bagaimana beliau dibu.n.uh. Mengikut satu versi, Yue Fei, puteranya Yue Yun dan anak buahnya Zhang Xian dije.ru.t dengan tali oleh pengawal-pengawal pen.ja.ra atas arahan palsu yang dibuat Qin Hui. Satu lagi versi mengatakan rombongan Yue Fei dise.ra.ng kumpulan pembu.n.uh yang dihantar pembesar Song yang korup itu. Versi lain mengatakan beliau dibu.n.uh bersama Yue Yun dan Zhang Xian di pen.ja.ra tetapi dilaporkan ma.ti semasa dalam tahanan.

Yang pasti, sebaik saja berita kema.ti.an Yue Fei diketahui orang ramai, ramai meluahkan rasa sedih terhadap pemergian panglima pe.ra.ng Song Selatan terbilang itu. Walaupun Qin Hui cuba menjustifikasikan kema.ti.an mereka dengan menyatakan mereka melakukan je.na.yah khianat terhadap negara, ramai tidak percaya dengan tuduhan palsu yang disebarkan.

Bagi seorang tukang masak, cara terbaik untuknya menghukum pasangan berhati busuk ialah menghasilkan dua doh berbentuk manusia. Dua doh itu mewakili Qin Hui dan isterinya di mana ia kemudiannya digoreng sebagai simbol mereka direndam dalam minyak. Setelah siap, ia dihidangkan sebagai makanan kudapan sebagai interpretasi balasan terhadap pengkhianat seperti mereka.

Reputasi Yue Fei ditebus semula oleh cucunya Yue Ke menerusi penerbitan manuskrip yang memuji keperibadiannya. Ini membawa kepada pengampunan serta-merta oleh Maharaja Qiaozong sekaligus memulihkan kembali semua gelaran mulia yang diterimanya pada 1162.

Dan sebagai balasan terhadap pengkhianatan mereka, patung Qin Hui, Lady Wang dan dua orang anak buahnya Moqi Xie dan Zhang Jun dibuat daripada gangsa dan dalam posisi berlutut di hadapan makam Yue Fei di Hangzhou. Selama bertahun-tahun patung-patung ini diludah, dikencing dan disumpah oleh penduduk tempatan.

Selepas patung-patung ini rosak akibat semua itu dan elemen cuaca, ia digantikan dengan patung-patung yang diperbuat daripada besi. Sudah berganti pun, rutin penduduk tetap sama setiap kali melihat patung Qin Hui sama ada dikencing, diludah atau disumpah. Tetapi hari ini, patung-patung ini kini diiktiraf sebagai khazanah sejarah China oleh kerajaan.

RUJUKAN:

Khor, Samantha. (2017). There’s A Crazy Story Behind Why ‘Yau Char Kwai’ Translates Into ‘Oil-Fried Devils’. Says. Diambil dari https://says.com/my/lifestyle/the-twisted-reason-why-yao-char-kwai-literally-translates-to-oil-fried-devil


Titan: Satelit Semula Jadi Terbesar Zuhal

Pada tanggal 21 Julai pada tahun 2010, prob angkasa Cassini-Huygens melaksanakan lintasan keatas Titan pada jarak 880 kilometer, jarak paling dekat prob angkasa tersebut menghampiri satelit semulajadi terbesar Zuhal.

Jika artikel lepas mengenengahkan Enceladus, kali ini Titan mendapat tempat utama dalam siri kosmik kita.

Foto yang dikepilkan kali ini adalah paparan mozek radar dari prob angkasa lepas Cassini-Huygens yang mencerap kawasan kutub utara Titan dan memperlihatkan pantulan radar yang lebih rendah yang diwarnakan dengan warna biru gelap memberikan indikasi kehadiran laut dan tasik besar yang terdiri dari bahan hidrokarbon seperti methana, ethana dan nitrogen terlarut yang dipanggil Kraken Mare dan Ligean Mare.

Saya pasti kalangan kita kurang tahu mengenai Titan, satelit terbesar planet Zuhal dan satu-satunya satelit semula jadi dalam sistem sistem suria yang mempunyai atmosfera seakan sebuah planet dan kehadiran jasad cecair yang stabil diluar planet Bumi. Jika anda tahu mengenai Titan dan penemuan epik oleh ekspedisi prob angkasa Cassini – Hyugens, maka anda adalah seorang peminat tegar saluran Discovery….

Titan mula ditemui oleh ahli astronomi Christiaan Huygens, seorang rakyat Belanda pada tahun 1655 dan cerapan keatas Titan bagi mengetahui bentuk permukaannya terhalang disebabkan kewujudan atmosfera yang sangat tumpat dan mempunyai kandungan nitrogen yang sangat tinggi, satu-satunya objek angkasa selain Bumi yang mempunyai atmosfera dengan komposisi sedemikian.

Ekplorasi ke Titan bermula ketika siri ekspedisi prob angkasa Pioneer yang pertama kali mencerap Titan, dan diikuti Voyager pada era 80an, yang mana ia memberikan gambaran awal mengenai satelit tersebut tetapi data yang dipancarkan kembali ke Bumi adalah sangat terhad.

Ekspedisi Cassini-Huygens bakal merubah tanggapan kalangan komuniti saintifik keatas Titan dan merubah pola pemikiran pemburu planet ekstrasolar mengenai komposisi atmosfera dan rupa bentuk topografi planet.

Cassini-Huygens mula menghampiri Zuhal pada tahun 2006, dan cerapan keatas Titan dengan menggunakan radar dan juga mengambil beberapa siri foto resolusi tinggi yang memberikan gambaran jelas satelit misteri ini.

Komposisi atmosfera Titan adalah terdiri dari 98.4% nitrogen dengan 1.6% komponen kecil yang terdiri dari methana serta hidrogen, dengan pecahan unsur hidrokarbon, seperti ethana, diacetylene, methylacetylene, acetylene and propana, dan gas gas lain, seperti cyanoacetylene, hidrogen sianida, karbon dioksida, karbon monoksida, cyanogen, argon dan helium dengan sistem cuaca yang terdiri dari fenomena hujan dan tiupan angin, membentuk topografi permukaan yang mirip seperti Bumi dengan kewujudan bukit pasir, sungai serta tasik dan juga lautan yang terbentuk dari methana dan ethana cecair. Atmosfera Titan adalah 2 kali ganda lebih tebal dari atmosfera Bumi dan ini adalah antara penyebab cerapan keatas topografi satelit semula jadi ini sukar dibuat sebelum ekspedisi Cassini-Hyugens.

Titan mempunyai diameter 5150km, sedikit besar dari planet Utarid dan Bulan.

Komposisi permukaan Titan terdiri dari lapisan batuan dan ais, diikuti lapisan sub permukaan yang terdiri dari jasad cecair dengan teras hidro-silika.

Suhu di permukaan Titan boleh mencecah -172.9 darjah Celcius, dengan hujan yang terbentuk dari methana hasil dari kelompok awan yang mengandungi unsur tersebut.

Permukaan Titan pula mempunyai topografi geologi pelbagai, dari lautan hidrokarbon, terusan terusan yang menyambung lautan ini ke tasik tasik hidrokarbon besar, kesan hakisan oleh angin, kawasan pergunungan dan tanah landai dengan kesan hentaman objek angkasa yang amat minimal.

Lautan dan tasik hidrokarbon di Titan tertumpu di kawasan kutub, namun ia juga wujud dikawasan lebih kering seperti di garisan Khatulistiwa dengan tasik hidrokarbon wujud sebesar tasik garam besar di Utah, Amerika Utara.

Lautan methana seperti Ligae Mare mempunyai isipadu methana yang cukup untuk memenuhi Tasik Michigan di Amerika Utara sebanyak tiga kali, dan hasil cerapan prob angkasa Cassini memberikan indikasi yang lautan ini mempunyai kedalaman lebih dari 200m.

Aktiviti cryovolcanic juga berlaku di Titan dimana magma yang terdiri dari air dan ais terbentuk akibat fenomena pasang surut yang berlaku akibat tarikan graviti Zuhal keatas Titan, seperti yang berlaku pada Enceladus dan juga Europa di dalam sistem Jovian.

Aktiviti cryovolcanic ini juga memberikan petanda besar yang wujudnya lautan sub permukaan dengan kuantiti air yang sangat banyak dibawah lapisan batuan dan ais Titan.

Pada Disember 2004,prob pendarat Hyugens dipisahkan dari Cassini dan melaksanakan pendaratan pertama di permukaan Titan bagi melaksanakan cerapan insitu terhadap permukaan satelit Saturnian tersebut. Foto pertama dari permukaan Titan memberikan gambaran yang keadaan Titan adalah kering, dengan batuan yang terdiri dari ais hidrokarbon dan air serta kesan-kesan hakisan akibat aktiviti fluvial berlaku di situs pendaratan prob pendarat tersebut.

Hyugens mencatatakan suhu permukaan pada -179.2 darjah celsius, dengan tekanan atmosfera sehingga 1467.6 milibar, dan kelembapan relatif sehingga 50 peratus, selain ia mencatatkan kelajuan angin sepoi sepoi bahasa di permukaan dan angin berkelajuan tidak menentu pada altitud 60km – 80km dan pada altitud 150km dari permukaan, angin mencecah kelajuan sehingga 400km/j.

Suasana dipermukaan Titan kelihatan jingga sebilang masa dengan pancaran suria di Titan adalah 1000 kali lebih malap dari pancaran suria di Bumi. Dengan persekitaran sedemikian adalah menjadi satu kebarangkalian dimana seperti Enceladus, Europa dan Triton, Titan juga mampu mempunyai hidupan biologi tersendiri menjadikan Titan antara destinasi penerokaan saintifik yang diutamakan oleh kalangan saintis.

Sehingga artikel ini ditulis, terdapat beberapa cadangan ekspedisi untuk kembali semula ke Titan oleh agensi-agensi angkasa berkaitan, malah terdapat cadangan untuk mewujudkan program kolonisasi manusia di satelit semulajadi Zuhal ini di masa akan datang.

Setakat ini, data yang diperoleh dari penerokaan dan cerapan prob angkasa Cassini Huygens telah banyak membantu memecahkan misteri satelit terbesar sistem Saturnian ini.

Foto paparan mozek radar dari prob angkasa lepas Cassini-Huygens yang mencerap kawasan kutub utara Titan dan memperlihatkan pantulan radar yang lebih rendah yang diwarnakan dengan warna biru gelap memberikan indikasi kehadiran laut dan tasik besar yang terdiri dari bahan hidrokarbon seperti methana, ethana dan nitrogen terlarut yang dipanggil Kraken Mare dan Ligean Mare.

FJ


Perang Salib III: Richard Mara Ke Jerusalem

Dari Arsuf, Richard mendirikan markas di Jaffa. Kota pesisir yang terletak puluhan batu dari Jerusalem. Selepas kemenangan hebat sebelum ini (Pertempuran Arsuf), Richard mula melakukan percubaan untuk mengepung Jerusalem. Setelah tujuh minggu bertapak di Jaffa, bala tentera Richard mara ke Jerusalem. Walaubagaimanapun, baginda mendapati ia bukanlah sesuatu yang mudah. Apatah lagi dengan langkah-langkah yang telah diambil oleh Salahuddin untuk menyukarkan percubaan Richard untuk mengepung Jerusalem nanti.

Salahuddin mengambil inisiatif dengan memusnahkan mana-mana kubu yang boleh dikuasai oleh bala tentera Richard sepanjang jalan dari Jaffa ke Jerusalem. Kubu-kubu ini penting buat Richard untuk menjadi checkpoint bekalan untuk bala tentera salibnya. Jika mereka sampaikan ke kedudukan yang sesuai untuk memulakan kepungan, faktor bekalan makanan dan pasukan bantuan akan memainkan peranan.

Inilah yang menjadi antara masalah besar kepada Richard. Jalur bekalan dari pesisir ke Jerusalem amat penting untuk kelangsungan bala tenteranya untuk melakukan kepungan yang efektif terhadap Jerusalem. Oleh itu, Richard terpaksa membina kembali kubu-kubu yang telah dimusnahkan Salahuddin di sepanjang jalan dan ini mengambil masa yang bukan sekejap. Salahuddin juga mengarahkan supayan serangan-serangan yang tidak putus-putus dilakukan terhadap bala tentera Richard. Walaubagaimanapun, Richard dan bala tenteranya berjaya mengalahkan kumpulan-kumpulan yang dihantar oleh Salahuddin ini.

Gambar 1: Peta menunjukkan kubu-kubu di sepanjang jalan dari Jaff dan Jerusalem

Faktor-faktor ini menyebabkan Richard sendiri ragu-ragu dengan keputusannya untuk mara ke Jerusalem. Baginda mula mendapatkan nasihat dari penduduk-penduduk Kristian tempatan seperti kumpulan Kesatria Templar dan pembesar tempatan. Mereka berpendapat bahawa Richard patut melupakan hasrat mengepung Jerusalem. Jerusalem sebenarnya adalah sasaran yang sukar. Apatah lagi dengan campur tangan Salahuddin. Penguasaan terhadap Jerusalem perlu diikuti dengan tugas mempertahankan kota itu. Itu bukan mudah dengan bala tentera Salahuddin yang berada di kawasan-kawasan sekitar kota itu.Pendapat-pendapat itu adalah apa yang Richard ingin dengar sebenarnya. Richard akur dan berundur walaupun diprotes oleh pemimpin-pemimpin bala tentera Salib yang lain terutamanya yang bukan warga tempatan.

Bala tentera Salib itu juga mula kehilangan semangat. Mereka hanya berada 12 batu dari Jerusalem dan terpaksa melupakan niat mereka untuk menjejakkan kaki ke Jerusalem. Selepas pengunduran itu, Richard mengarahkan bala tenteranya untuk membina kembali kubu Ascalon. Ascalon ialah sebuah kubu yang telah dimusnahkan oleh Salahuddin semasa Richard berada di Jaffa sebelum ini. Salahuddin mengambil keputusan memusnahkan Ascalon untuk menghalang Richard menggunakan kubu itu sebagai markasnya.

Richard tahu betapa strategiknya kubu tersebut. Dari sana, baginda boleh melancarkan serangan ke Mesir, wilayah milik Salahuddin. Baginda sanggup menggunakan wangnya sendiri untuk menampung pembinaan semula pertahanan kubu tersebut. Walaupun mengalami masalah moral pada masa yang sama, pembinaan kubu itu berlangsung baik.Ketika semua ini berlaku Salahuddin pun membina pertahanan Jerusalem. Benteng-benteng baharu dibina dan yang lama dibaiki. Selain itu, baginda juga meletakkan pasukan-pasukan tenteranya di kawasan-kawasan strategik berhampiran Jerusalem. Pada masa yang sama, kedudukan Richard di Ascalon masih diserang secara berterusan.Walaupun Richard telah berundur, baginda tahu bala tentera Salib tidak akan berhenti setakat itu untuk menakluk kembali Jerusalem. Kemungkinan besar, Richard akan mara sekali lagi.

Gambar 2: Benteng Kota Jerusalem

Tekaan baginda tepat apabila Richard mara ke Jerusalem buat kali kedua. Kali ini kemaraan mereka lebih pantas daripada sebelum ini.
Walaubagaimanapun, Richard dan bala tenteranya sekali lagi terhenti belasan batu dari Jerusalem sebelum mara lebih dekat ke Jerusalem. Richard sebagai pemimpin kepada bala tentera itu ragu-ragu untuk meneruskan kemaraan. Ada di kalangan pemimpin tentera Salib yang setuju dengan sikap hati-hati Richard dan ramai juga yang mahu juga meneruskan kemaraan dan melancarkan kepungan.

Salahuddin bertindak mengarahkan serangan-serangan kecil dilakukan terhadap pergerakan ini. Walaubagaimanapun seperti sebelum ini, serangan-serangan ini berjaya ditumpaskan. Pada satu hari, sebuah karavan yang membawa bekalan untuk pasukan pertahanan Jerusalem telah berjaya dirompak oleh tentera-tentera Richard dan membekalkan kepada raja Inggeris itu dengan banyak kelengkapan yang memberi kelebihan kepadanya.

Salahuddin sendiri khuatir dengan perkembangan ini sehinggakan terpaksa keluar dari Jerusalem untuk mengelakkan terperangkap dalam kepungan nanti. Niat asal baginda adalah untuk bersama-sama berkudu di Jerusalem. Tetapi penasihat-penasihat baginda meminta baginda untuk keluar dari kota itu kerana tidak mahu situasi di Acre berulang.
Jika Jerusalem jatuh ke tangan Richard, Sultan Salahuddin mesti meneruskan perjuangan seterusnya.Tetapi sebelum kepungan terhadap Jerusalem dilancarkan, Richard sendiri telah membatalkan objektif bala tenteranya. Pada 5 Julai 1192, Richard dan bala tentera Salib berundur kembali ke Ramla.

Seperti sebelum ini, baginda berpendapat jika kepungan terhadap kota itu sukar, mengekalkan penguasaan terhadap kota itu adalah lebih mencabar. Sekali lagi Richard telah membuat keputusan yang sukar dan tidak popular di kalangan bala tenteranya dan mengarahkan bala tenteranya untuk berundur. Bala tentera baginda akhirnya kembali ke Ascalon dan itulah kali terakhir Richard cuba untuk mara ke Jerusalem.


Koleksi Surat-Surat Francis Light

Pada
13 Oktober 2011, saya dihubungi oleh Susannah Rayner buat kali pertama. Beliau
pada ketika itu merupakan Ketua Arkib dan Koleksi Istimewa Perpustakaan di
Sekolah Pengajian Afrika dan Orient (SOAS) Universiti London. Tujuh tahun
kemudian, pada September tahun ini (September 2018), Universiti Sains Malaysia
(USM) diberi satu-satunya hak untuk menempatkan Light Letters (Koleksi Surat
Kapten Francis Light), menjadikan USM satu-satunya institusi di luar SOAS dan
United Kingdom yang dibenarkan berbuat demikian.

Susannah
kemudiannya meninggalkan SOAS tidak lama selepas perbincangan diadakan.

Untuk
tahun-tahun berikutnya, rundingan dan rasa muhibah diteruskan dengan
insan-insan berhati mulia di situ. Salah seorang daripada mereka, Erich Kesse
yang baru dilantik sebagai Pengurus Program Perpustakaan Pintar pada tahun 2014
dengan pihak Direktori Perkhidmatan Maklumat dan Perpustakaan memainkan peranan
penting dalam meneruskan, mengekalkan dan memudahkan hubungan dan pertukaran,
kepercayaan dan muhibah dengan integriti surat-surat ini sentiasa menjadi
keutamaan.

Masalah
kemudahan akses khalayak awam, hak cipta dan pemilikan mendominasi perbincangan
dengan pihak SOAS sepanjang rundingan selama tujuh tahun itu.

Sejak
dari awal lagi, wujud kefahaman membabitkan semua pihak bahawa tiada sebarang
minat untuk membawa koleksi fizikal surat-surat Light. Saya sendiri memberitahu
Susannah pada awalnya bahawa koleksi surat dilihat lebih baik disimpan di iklim
sederhana. Pada masa sama, di satu lagi bahagian dunia, beberapa cendekiawan
Malaysia yang mahu menuntut hak pemilikan koleksi surat Light dengan mengatakan
ia milik Malaysia kerana ditulis dalam wilayah dan rantau berkenaan –
Semenanjung Tanah Melayu, Sumatera dan Borneo. Hak pemilikan 1,200 surat
melalui 2,400 imej ini yang menjadi isu. Kami lebih fokus kepada pendigitalan
dan proses transliterasi imej.

Emel
yang saya hantar pada tahun 2011 ini untuk bertanyakan sama ada koleksi surat
Light boleh diakses untuk membantu kajian saya berkenaan Pulau Pinang. Saya
mendapat tahu tentang surat ini sedekad sebelumnya dari seorang rakan yang
memberitahu saya bahawa koleksi berkisar kepada surat-surat berkenaan
perdagangan dan transaksi komersial membabitkan Francis Light, pedagang British
dengan pembesar-pembesar Melayu dan pedagang-pedagang dari semenanjung dan
sekitar Kepulauan Melayu.

Selama berdekad-dekad lamanya, koleksi surat Light ini telah menerima banyak perhatian dari beberapa sejarawan dan cendekiawan Malaysia. Saya juga mendapat tahu beberapa institusi dalam dan luar negara terutama sekitar rantau ini yang membuat pertanyaan untuk mendapatkan imej-imej itu. Tetapi SOAS memilih berurusan dengan saya. Pada peringkat awal, semasa bertukar mesej dengan Ketua Arkib dan Koleksi Istimewa Perpustakaan, saya mencadangkan beberapa langkah untuk melindungi artifak dan pada masa sama, meningkatkan kemudahan akses seperti dinyatakan falsafah, percuma tanpa sebarang caj. Langkah-langkah termasuklah pendigitan dan pembangunan sebuah portal selaras bagi memudahkan dan menambahbaik penggunaannya oleh sejarawan dan penyelidik dari segi isi kandungan serta dapat menggabungkan keupayaan ilmu kemanusiaan dengan teknologi melangkaui keupayaan mencari perkataan. Kecerdasan buatan yang maju boleh saja mengesan dan mengenalpasti nama, corak perkataan dan maksud dalam surat-surat Light yang tidak dapat dikesan oleh penglihatan manusia. Saya sudah berfikir untuk menghasilkan korpus berkenaan ilmu kemanusiaan digital.

Tetapi
apa yang lebih penting dan menarik perhatian cendekiawan, sejarawan dan
peminat-peminat manuskrip lama ialah kisah-kisah di sebalik setiap surat Light
ini – apa yang ditulis dan dibincangkan serta bagaimana ia dapat menambahbaik
kefahaman tentang sejarah kita atau memusnahkan apa yang dianggap naratif yang
diterima.

Ini
membawa kepada proses transliterasi skrip Jawi kepada tulisan Rumi. Ianya bukan
satu tugas yang mudah. Kaligrafinya berbeza-beza tetapi dianggap tipikal dengan
zaman berkenaan. Bahasa dalam koleksi surat ini merupakan Bahasa Melayu –
lingua franca utama Kepulauan Melayu, dicampurkan dengan perkataan-perkataan
Arab, Parsi dan Thai. Ini dapat meningkatkan lagi kemudahan akses kepada
sesiapa yang tidak memahami Jawi.

Koleksi surat Light ini merupakan koleksi surat Melayu yang terbesar yang diketahui setakat ini. Sentiasa dikaitkan dengan Francis Light, koleksi surat ini dikatakan meliputi tempoh antara 1771 hingga 1794 (23 tahun). Surat-surat ini diwasiatkan kepada King’s College pada tahun 1835 sebelum diserahkan kepada SOAS bila ia ditubuhkan pada tahun 1916. Dipercayai pemilik awal koleksi surat ini ialah orientalis terkenal, William Marsden selepas dibeli dalam satu acara lelongan di London pada awal tahun 1800 beberapa tahun selepas kematian Light di Pulau Pinang pada tahun 1794. Kini, ia disimpan dalam arkib SOAS di bawah klasifikasi MS40320. Beberapa surat yang ‘tercicir’ dari koleksi ini boleh dijumpai di Perpustakaan British dan Cambridge.

Koleksi
surat ini mengandungi 11 jilid dan bagi para pengkaji dan pelajar, tema kajian
surat juga pelbagai. Antara tajuk-tajuk menarik ialah sistem perdagangan dan
ekonomi pra-kolonial di rantau Nusantara, isu diplomasi dan hubungan
antarabangsa, filologi, kosmologi Melayu, suara wanita Melayu, hubungan antara
Light dengan Sultan Kedah (Sultan Abdullah Mukarram Shah) dan isu berkaitan
Pulau Pinang. Perpustakaan Sendut dan Pusat Kajian Antarabangsa dan
Penyelidikan Polisi USM merupakan penjaga koleksi surat ini.

Professor Murad Merican merupakan seorang pensyarah di Pusat Penyelidikan Dasar dan Kajian Antarabangsa Universiti Sains Malaysia (USM) dan juga penerima pertama Felo Presiden Kehormat Residen daripada Yayasan Kepimpinan Perdana. Email beliau ialah ahmadmurad@usm.my


Istiadat Memandikan Keris Dari Sudut Saintifik

Firman Allah Taala dalam Surah Al Hadid ayat 25,

“Dan kami ciptakan (turunkan) besi yang padanya terdapat kekuatan yang hebat dan pelbagai manfaat bagi manusia (supaya mereka menggunakan besi itu)..”

Musuh kepada bilah keris ialah karat. Ini suatu perjanjian yang sudah tersurat. Oleh itu, pemakai atau penyimpan keris bukan sekadar seronok menyimpan akan tetapi wajib mengambil tahu tatacara penjagaan agar termasuk golongan yang bersyukur setelah mendapat amanah keris pusaka atau memiliki keris yang tinggi maharnya.

Oleh kerana karat adalah musuhnya, keris mesti ditatacarakan dengan mandian yang bertujuan merawat keris. Di luar sana, terdapat mereka yang menuduh amalan ini dipenuhi unsur khurafat dan syirik. Sepanjang pemerhatian dan praktikal saya sendiri melakukan mandian keris ini, tidak terdapat unsur khurafat atau syirik seperti tuduhan yang dilemparkan. Hanya sebenarnya mereka tidak faham atau jahil lalu berperang dengan kejahilan mereka sendiri.

Waktu Memandikan Keris

Bila-bila sahaja yang dirasa perlu. sebaiknya setahun sekali. Pemakai keris tidak selalu memandikan keris kerana bimbang pamor keris rosak selain meninggalkan kesan dama pada bilah. Memadai sekali setahun.

Hanya keris yang rosak, berkarat teruk sahaja dirawat. Oleh kerana itu, adab berkeris, kita mesti meminta izin pemilik jika ingin melihat kerisnya. Sekiranya kita dipercayai memperlaku dengan baik akan keris itu, kita akan diizinkan. Apatah lagi memegang dan menyentuh bilah. Cara dan adab memegang bilah keris dengan betul adalah tidak memegang hulu dan meletakkan bilah atas kuku ibu jari. Ia bertujuan agar bilah keris tidak disentuhi tapak tangan. Tapak tangan mengandungi lembapan peluh yang bersifat asid boleh mempercepatkan kerosakan bilah.

Sinonimnya, istiadat mandikan keris ini dilakukan pada bulan Muharam. Bulan itu dipilih kerana ia adalah tahun baru dan mudah diingati kerana catatan kalendar secara lengkap tidak mudah didapati seperti kita sekarang. Apabila mereka mencuci pada tahun sekian, mereka ‘setting’ di memori mereka, keris dicuci kembali bila masuk tahun akan datang.

Tatacara Memandikan Keris :

Suka untuk saya jelaskan disini, di sana ada pelbagai cara penjagaan termasuk memandikan keris. Istilah-istilah yang digunakan juga setengah tempat berbeza.  Namun, ‘content’nya tetap sama yakni merawat keris. Tatacara yang saya terima dari Guru saya adalah seperti berikut :

1. Pemilihan Keris

Tidak semua keris dirawat. Hanya merawat yang ‘sakit’ dan keris yang sihat, tidak perlu melalui proses tersebut. Mulakan melihat akan koleksi keris terlebih dahulu, nilai mana yang rosak dan mana yang masih baik. Asingkan keris yang sudah rosak dan keris yang masih baik. Keris yang dikenal pasti sudah rosak akan dirawat seperti proses-proses yang akan disebutkan dibawah. Sementara keris yang masih berkeadaan baik hanya dibersihkan sahaja (rujuk proses membersihkan keris).

2. Keris ditelanjangkan

Keris ditelanjangkan dengan mencabut sarung dan hulu keris. Hanya tinggal bilah yang tidak ‘berbaju’ kerana bilah itu yang hendak dimandikan. Adapun sarung dan hulu hanya dibersihkan jika terdapat kotoran.

3. Merendam keris

Keris direndam selama satu malam. Larutan yang digunakan ialah, air kelapa tua atau mengkudu atau nenas atau limau nipis. Kelapa, mengkudu atau nenas hendaklah tidak terlalu muda.

Sekiranya bilah keris tidak terlalu rosak, memadai direndam salah satu bahan di atas. Jika bilah sudah terlalu rosak, boleh rendam keris dengan campuran semua bahan di atas.

Semua bahan (air kelapa, mengkudu, nanas dan limau) sebenarnya bersifat asid. pH air kelapa muda sekitar bawah 5.2 (Campos et. al, 1996).

Semua jenis larutan itu ada 3 benda penting dalam rawatan besi:

i. Mengandungi Asid organik. Ini yang membuatkan semua jenis larutan tersebut berasid dan mempunyai kebolehan untuk menghakis lapisan oksida (karat) pada logam keris tersebut. Keris pada kebiasaannya diperbuat dari besi dan nikel sebagai logam utama. Asid malik, asetik, sitrik, tartarik merupakan asid yang wujud dalam air kelapa (Prades et. al, 2011). Limau mempunyai banyak asid sitrik dan asid malik, tartarik, oksalik, laktik dan askorbik (vitamin C) dalam kuantiti sedikit. Nenas pula mempunyai asid malik, asetik dan sitrik dan kuantitinya semakin kurang apabila nanas semakin matang. jadi kemungkinan nanas muda lebih kuat dalam rawatan rendaman ini.

Kesimpulannya, asid organik dalam larutan ini akan menghakis oksida logam (ferum oksida dan nikel oksida yang tidak larut air) ke bentuk yang larut air. Jadi kita nampak macam karat itu hilang. Oksida tersebut akan larut dalam air dalam bentuk ion Fe3+ dan Ni2+. Oleh itu, sebatian yang terhasil boleh terdiri dari ferum sitrat, ferum malat, ferum tartarat, ferum laktat, ferum asetat, ferum askorbat dan pasangan nikelnya yang sama.

Asid organik digunakan kerana sifat hakisannya yang lebih lembut berbanding dengan asid mineral. Sifatnya yang lembut mengurangkan potensi untuk bilah   dirosakkan oleh asid akibat daripada hakisan berlebihan. Tambahan pula,  sumber sumber asid organik yang digunakan merupakan tumbuhan   tumbuhan yang lazim dalam adat    melayu.

ii. Mengandungi antioksidan seperti vitamin C, catechin (dalam mengkudu), beta-carotene dan sebatian phenolik dalam nanas boleh menghalang daripada logam keris untuk bertambah karat dalam air. Pembentukan karat memerlukan oksigen dan kelembapan, dan kedua -dua faktor ini ada apabila keris direndam dalam air. Jadi secara hipotesisnya, bahan antioksida mampu untuk menghalang keris daripada terus karat.

iii. Mengandungi agen chelating (disebut “kileting” dengan e taling). Ini bahan yang membantu untuk mengikat ion logam. Jadi bahan chelating ini mampu membantu untuk mencabut karat dan meningkatkan kadar larutan ion logam. Rendaman bersama agen chelating ini membuatkan ion logam ini lebih mudah larut dalam air. Jadi, karat dapat dihakis lebih cepat dan dilarutkan dalam air dengan kuantiti yang lebih daripada biasa. Ia membantu asid organik menghakis karat dengan lebih lancar.

4. Membersih keris

Setelah rendaman, kotoran yang terdapat pada bilah keris yang dibersihkan dengan menggunakan bahan yang kesat. Misalnya sabut kelapa atau lidi atau juga berus gigi. Caranya, bilah keris digosok, dikutil atau apa sahaja cara yang boleh mencapai maksud membersihkan bilah keris.

PERHATIAN : Dulu sebelum pergi ke langkah selanjutnya iaitu membilas bilah Keris, ada proses namanya Mewarangi Keris. Tujuan Mewarangi Keris untuk menimbulkan pamor. Walaubagaimanapun, proses ini sudah jarang dilakukan kerna 3 faktor :

i. Proses mewarang keris sangat bahaya kerana mengandungi bahan beracun dan tujuan berkeris pada hari ini bukan lagi untuk bertikam.

ii. Bahan-bahan untuk kelangsungan proses ini sukar didapati.

iii. Memakan masa yang lama.

5. Membilas Keris

Keris kemudian dibilas dengan air supaya kotoran-kotoran jatuh menyembah bumi.

6. Menyirami Keris

Keris disirami menggunakan 7 jenis bunga yang berbeza warna dan jenis. Mandian bunga ini boleh mencuci saki baki asid organik dan bahan-bahan lain dalam proses sebelum ini. Ia juga meneutralkan kembali keadaan berasid sebelum dan juga membuah bau-bauan pada bilah keris. Menyirami keris dengan mandian bunga ini juga akan menambah ‘seri’ pada bilah keris.

7. Mengelap keris

Keris dilap dengan kain perca supaya basahan dan lembapan air dapat diminimumkan. Elakkan menggosok kerana akan meninggalkan bulu-bulu kain dan bebenang pada bilah keris.

8. Mengeringkan keris

Meskipun telah dilap dengan kain, bilah keris masih dalam kondisi lembap, oleh itu dilanjutkan dengan perasapkan keris dengan kemenyan. Kemenyan dipilih kerana ia berfungsi:

i. mengeringkan kerisi

ii. Mengawet (menguatkan bilah)

iii. Memberi haruman

Boleh sahaja menggunakan asapan lain seperti asapan wangian lain akan tetapi ia tidak mencapai kesempurnaan iaitu hanya boleh mewangikan dan mengeringkan tetapi tidak boleh mengawet bilah seperti kemenyan. Tambahan lagi, penggunaan selain kemenyan adalah tidak tradisi menurut adat dan adab yang diwarisi sejak zaman berzaman.

Komposisi kemenyan terdiri daripada terpene pepejal. Terpene adalah hidrokarbon, sejenis minyak), ester, alkohol. Namun semua bahan ini pepejal pada suhu bilik. Oleh itu, permukaan keris yang diperasap dengan kemenyan akan mengurangkan permukaan yang terdedah kepada udara dan kelembapan (faktor pengaratan). Perlindungan kemenyan tidak tahan lama akan tetapi mampu melambatkan proses karat.

Selain itu, bauan kemenyan boleh menghalau serangga, binatang lain yang berpotensi merosakkan bilah.

Kemenyan dapat membantu melindungi keris dari kuman-kuman yang boleh mempercepatkan proses oksida logam bilah.

9. Meminyakkan sedikit pada bilah keris

Keris diminyakan sedikit supaya tidak  berlaku tindak balas terhadap bilah seperti pengewapan hingga boleh merosak dan mengarat keris. Dicadangkan minyak Singer (minyak mesin jahit) berbanding minyak athar atau wangian lain.

Ini kerana minyak Singer adalah hidrokarbon petroleum.  ia kurang berpotensi untuk bertindak balas dengan apa-apa. Tambahan pula, terdapat bahan antikarat yang sedia ditambah pada minyak Singer tersebut.  Berbanding minyak athar, kandungan pelbagai dan kehadiran lembapan boleh ada di dalam minyak athar mengancam bilah keris.

Selain itu, minyak Singer juga berfungsi menghalang logam terdedah kepada oksigen dan lembapan udara disebabkan haba dari proses asapan tidak memadai untuk menghasilkan lapisan perlindungan yang menyeluruh

Oleh itu, lapisan minyak singer boleh melindungi bilah yang diperbuat dari logam disamping menjaga warna asli keris.  Perlu diketahui bahawa, warna oksida boleh sedikit menggelapkan bilah keris.

Minyak Singer juga boleh melarutkan sedikit partikel kemenyan atas bilah keris selepas proses perasap. Kesannya, lapisan kemenyan akan menjadi lebih rata.

10. Memakai pakaian keris

Pasangkan kembali hulu keris dan masukkan bilah ke dalam sarung seperti sebelum agar keris lengkap berpakaian.

11. Membaluti Keris

Keris dibaluti dan ikat kemas pada sebahagian sampir dan ganja keris supaya bilah mata keris terjaga rapi dalam sarung. Ia juga bertujuan agar memampatkan keris. Haruman lebih kekal dan menghalang kemasukan unsur tidak baik dan mencegah ia tercabut.

Warna kain terpulang kepada individu cumanya adat keris dulu, jika keris milik panglima, keris akan dibaluti warna merah. Sekiranya keris itu bertujuan mistik atau perdukunan, dibaluti warna hitam. Warna kuning pula membaluti keris Raja.

12. Berdoa penutup

Apa-apa doa yang dirasakan sesuai.

Rujukan:

Abdul Mua’ti @ Zamri Ahmad (2015),Keris Melayu Semenanjung, Suatu Pengenalan, UPM Press

Mohd Zainuddin Abdullah, Shahrim Senik (2009),Senjata Warisan, Muzium Negeri Selangor

Camara, M., Diez, C., Torija, M., & Cano, M. (1994). HPLC determination of organic acids in pineapple juices and nectars. Zeitschrift Fur Lebensmittel-Untersuchung Und -Forschung, 198(1), 52-56. http://dx.doi.org/10.1007/bf01195284

Camarda, L., Dayton, T., Di Stefano, V., Pitonzo, R., & Schillaci, D. (2007). Chemical Composition and Antimicrobial Activity of Some Oleogum Resin Essential Oils fromBoswellia SPP. (Burseraceae). Annali Di Chimica, 97(9), 837-844. http://dx.doi.org/10.1002/adic.200790068

Campbell-Falck, D., Thomas, T., Falck, T., Tutuo, N., & Clem, K. (2000). The intravenous use of coconut water. The American Journal Of Emergency Medicine, 18(1), 108-111. http://dx.doi.org/10.1016/s0735-6757(00)90062-7

CAMPOS, C., SOUZA, P., COELHO, J., & GLÓRIA, M. (1996). CHEMICAL COMPOSITION, ENZYME ACTIVITY AND EFFECT OF ENZYME INACTIVATION ON FLAVOR QUALITY OF GREEN COCONUT WATER. Journal Of Food Processing And Preservation, 20(6), 487-500. http://dx.doi.org/10.1111/j.1745-4549.1996.tb00761.x

Dussossoy, E., Brat, P., Bony, E., Boudard, F., Poucheret, P., & Mertz, C. et al. (2011). Characterization, anti-oxidative and anti-inflammatory effects of Costa Rican noni juice (Morinda citrifolia L.). Journal Of Ethnopharmacology, 133(1), 108-115. http://dx.doi.org/10.1016/j.jep.2010.08.063

Kung, H. (1991). Transition metal oxides. Amsterdam: Elsevier.

Levand, O., & Larson, H. (1979). Some Chemical Constituents of Morinda citrifolia. Planta Medica, 36(06), 186-187. http://dx.doi.org/10.1055/s-0028-1097264

Mang, T. (2014). Encyclopedia of lubricants and lubrication. Heidelberg: Springer.

Manna, K., Khan, A., Kr. Das, D., Bandhu Kesh, S., Das, U., & Ghosh, S. et al. (2014). Protective effect of coconut water concentrate and its active component shikimic acid against hydroperoxide mediated oxidative stress through suppression of NF-κB and activation of Nrf2 pathway. Journal Of Ethnopharmacology, 155(1), 132-146. http://dx.doi.org/10.1016/j.jep.2014.04.046

Prades, A., Dornier, M., Diop, N., & Pain, J. (2012). Coconut water uses, composition and properties: a review. Fruits, 67(2), 87-107. http://dx.doi.org/10.1051/fruits/2012002

Walker, P., & Tarn, W. (1991). CRC handbook of metal etchants. Boca Raton: CRC Press.


Sejarah Sistem-Sistem Tulisan Yang Digunakan Bangsa Korea

Hangul atau nama asalnya, Hunmin Jeong-eum adalah tulisan unik yang digunakan oleh masyarakat Korea sejak beratus-ratus tahun yang lalu. Ia adalah abjad Korea yang tersendiri, tidak seperti sistem tulisan lain yang wujud di seluruh dunia. Sempena Hari Hangul yang disambut pada 9 Oktober pada setiap tahun, artikel ini akan membawa kita semua menelusuri sejarah sistem tulisan Korea sehinggalah terciptanya Hangul.

Sejarah sistem tulisan Korea

Berabad-abad lamanya sebelum Hangul dicipta, huruf-huruf Cina (Hanja) serta istilah-istilah Cina telah dipinjamkan dan digunakan sebagai sistem tulisan rasmi dalam masyarakat Korea. Tulisan Hanja ini telah diperkenalkan ke Korea melalui hubungannya dengan kerajaan China yang telah berlangsung sejak tahun 108 sebelum Masehi lagi. Salah satu pengaruh terbesar Hanja di Korea adalah melalui penyebaran teks Thousand Character Classic, iaitu teks utama yang mengandungi 1000 huruf unik Cina.

Hubungan yang berlanjutan dengan China ini mempengaruhi bahasa Korea, yang mana banyak perkataan serta istilah Cina telah dipinjamkan ke dalam sistem tulisan Korea. Pada tahun 958 Masehi, sewaktu era pemerintahan Goryeo, kerajaan telah mempromosikan penggunaan Hanja dengan memasukkan aspek pengetahuan kesusasteraan klasik Confucian serta tulisan Cina ke dalam peperiksaan awam kerajaan.

Walaupun usaha promosi untuk Hanja dan kesusasteraan Cina ini telah memberikan suatu sistem tulisan buat Korea, namun masih ramai rakyat yang tidak mampu untuk menulis perkataan Cina kerana ia tidak berupaya untuk menunjukkan dan menuliskan istilah-istilah tempatan dalam masyarakat Korea. Sebelum penciptaan tulisan Hangul, ada beberapa jenis sistem tulisan terawal yang dibangunkan bagi membolehkan masyarakat Korea menulis dalam Hanja. Sistem-sistem tulisan ini yang juga dikenali sebagai pra-Hangul merangkumi tulisan Idu, Hyangchal dan Kugyol.

Tulisan Idu

Idu adalah sistem tulisan kuno yang mewakili bahasa Korea dengan menggunakan Hanja. Pada asalnya, teks tulisan ini telah dicipta oleh para sami Buddha pada zaman Goryeo, yang membolehkannya untuk merekod perkataan asli Korea melalui makna atau bunyi yang sama dalam bahasa Cina. Dalam tulisan Idu ini, ekspresi atau perkataan asli Korea direkodkan menggunakan karakter Cina dengan meminjam maksudnya di dalam Bahasa Cina, tetapi dibaca sepertimana bunyi perkataan asli Korea.

Dalam tulisan Idu ini, adakalanya satu perkataan Hanja boleh menunjukkan banyak bunyi dan beberapa perkataan Hanja boleh juga digunakan untuk menunjukkan bunyi yang  sama. Perkataan-perkataan ini digunakan bersama dengan simbol tertentu (yang menunjukkan ciri perkataan asli Korea), kata kerja serta penanda tatabahasa lain yang berbeza dalam bahasa Korea. Huruf-huruf yang dipilih dalam tulisan Idu ini adalah berdasarkan kepada bunyi Korea, bunyi Korea yang diadaptasi atau maksud dalam Korea serta ada juga yang diberi bunyi dan maksud yang baru. Sebanyak 150 huruf Korea yang baru telah dicipta, yang kebanyakannya adalah digunakan sebagai nama individu dan tempat.

Sistem tulisan Idu ini kebanyakannya digunakan oleh mereka daripada kasta Jungin, iaitu golongan pertengahan yang terdiri daripada pakar seperti penterjemah, akauntan, ahli perubatan dan ahli undang-undang. Ia telah digunakan untuk menulis dokumen-dokumen rasmi kerajaan, perjanjian undang-undang serta surat peribadi sewaktu era Dinasti Goryeo dan Joseon, dan masih digunakan sehinggalah tahun 1894, walaupun ia tidak mampu untuk menunjukkan tatabahasa Korea secara sempurna. Salah satu tujuan utama penggunaan tulisan Idu ini adalah untuk menjelaskan dokumen-dokumen daripada kerajaan China yang ditulis dalam bahasa Cina, supaya ia difahami oleh kerajaan Korea. Sebagai contohnya, kod undang-undang Ming telah diterjemahkan sepenuhnya ke dalam bahasa Korea menggunakan tulisan Idu pada tahun 1395. Ia juga banyak digunakan untuk mengajar masyarakat Korea untuk memahami bahasa Cina.

Tulisan Hyangchal

Tulisan ini yang membawa maksud ‘huruf-huruf tempatan’ (local letters) adalah sistem tulisan kuno Korea dan telah mula digunakan sejak tahun 967 Masehi. Melalui sistem ini, huruf-huruf Cina telah dibaca dalam bahasa Korea berdasarkan kepada suku kata yang berkait dengan huruf tersebut. Tulisan Hyangchal seringkali dikelaskan sebagai salah satu kumpulan dan sistem tulisan Idu.

Sistem tulisan ini telah muncul pertama kalinya di dalam biografi sami Kyun Ye pada era Dinasti Goryeo. Hyangchal banyak digunakan untuk menulis lagu puisi hyangga yang mana sebanyak 25 hyangga telah ditulis menggunakan huruf asli Korea dan mengikut turutan perkataan dalam bahasa Korea antara tahun 600 hingga 967 Masehi. Sistem tulisan Hyangchal ini meliputi kata nama, kata kerja, adjektif, kata sifat serta tatabahasa lain. Sistem tulisan ini banyak dibandingkan dengan sistem yang digunakan oleh orang Jepun bagi menulis Manyoshu, iaitu antologi puisi kuno Jepun, yang mana ia juga berlaku pada sekitar tahun yang sama.

Tulisan Kugyol/Gugyeol

Tulisan Kugyol pula merujuk kepada teks terjemahan daripada bahasa Cina klasik kepada bahasa Korea yang mudah difahami. Ia telah digunakan dengan meluas pada era Dinasti Joseon, apabila pembacaan dalam teks klasik China menjadi suatu keutamaan sosial pada waktu itu. Melalui tulisan Kugyol ini, teks asli dalam bahasa klasik Cina tidak diubah, dan penanda tambahan (tambahan tatabahasa asal Korea) dimasukkan di antara ayat-ayatnya. Pembaca rakyat Korea akan membaca bahagian ayat dalam bahasa Cina tersebut tanpa mengikut urutannya, iaitu lebih menghampiri susunan kata bahasa Korea berbanding bahasa Cina. Ia boleh juga disebut sebagai suatu sistem tulisan yang membahagikan frasa ayat dan merujuk kepada pemisahan satu ayat dalam bahasa Cina dengan ayat yang lain.

Bukti sejarah menunjukkan bahawa sistem tulisan Kugyol ini telah wujud sejak abad ke-9 atau lebih awal lagi, tetapi mula digunakan pada era Dinasti Goryeo, yang kemudiannya diperluaskan lagi sewaktu Dinasti Joseon. Pada awal kemunculan Dinasti Joseon (sekitar tahun 1400), sistem Kugyol ini telah dijadikan sebagai rasmi oleh Jeong Mong Ju dan Gwon Geun, atas perintah yang dikeluarkan oleh Raja Taejong. Ketika itu, banyak teks klasik Confucian, termasuklah Classic of Poetry, diterjemahkan semula ke dalam tulisan Kugyol.

Sistem tulisan Kugyol adalah berbeza daripada Idu dan Hyangchal yang mana Kugyol banyak menggunakan penanda tertentu, bersama dengan satu set kecil tulisan hanja, bagi menunjukkan ciri morfologi yang membantu masyarakat Korea untuk memahami tatabahasa dalam teks Cina. Kugyol ini boleh dianggap sebagai satu usaha awal dalam menterjemahkan teks bertulisan Cina ke dalam bahasa Korea dengan sedikit penambahan. Sehingga ke hari ini, sistem tulisan Kugyol ini kadangkala masih digunakan di Korea Selatan, yang mana teknik ini diaplikasikan untuk membaca teks klasik Confucian.

Penciptaan Hangul

Selama berabad-abad lamanya masyarakat Korea telah menggunakan huruf-huruf Cina (Hanja) sebagai tulisan rasmi mereka. Ironinya, apabila mereka bercakap, bahasa yang dituturkan adalah bahasa Korea, sedangkan apabila mereka menulis, sistem tulisan yang digunakan adalah Cina klasik. Keadaan ini telah menimbulkan banyak kesukaran dalam kehidupan masyarakat Korea, tambahan pula tulisan Cina banyak digunakan dalam aspek pentadbiran negara bagi merekodkan dokumen rasmi dan pelbagai dokumen yang lain.

Keadaan ini bukan sahaja menyukarkan pihak kerajaan, malah rakyat biasa juga tidak mampu untuk berkomunikasi dengan apa yang mereka fikir serta rasa secara bertulis walaupun mereka bertutur dalam bahasa Korea. Melihatkan situasi ini, Raja Sejong telah berusaha untuk mencari penyelesaian buat seluruh rakyatnya. Apa yang diinginkan oleh baginda adalah suatu sistem huruf yang eksklusif untuk rakyat Korea, mampu untuk difahami, mudah untuk dipelajari serta boleh digunakan oleh semua lapisan masyarakat. Catatan sejarah merekodkan titah Raja Sejong tentang tujuan utama baginda mencipta sistem tulisan ini, iaitu:

“Disebabkan bahasa kebangsaan negara adalah berbeza dengan bahasa di China, ia (bahasa pertuturan) tidak sepadan dengan huruf-huruf Cina. Kerana itu, apabila orang-orang biasa ingin berkomunikasi, kebanyakan mereka tidak dapat memenuhi apa yang mereka inginkan. Atas dasar simpati di atas kesukaran mereka, beta telah mencipta satu set tulisan baru dengan 28 huruf. Menjadi harapan beta agar semua rakyat dapat mempelajari huruf-huruf ini dengan senang, agar mereka dapat menggunakannya setiap hari.”

Raja Sejong memang mempunyai impian agar semua rakyat Korea dapat menulis dalam bahasa mereka sendiri tanpa menggunakan sebarang huruf Cina. Titah baginda tersebut telah menggambarkan dedikasi baginda yang tinggi terhadap identiti kebangsaan negara. Terdapat beberapa sebab utama yang membawa kepada usaha Raja Sejong yang terlalu ingin melihat wujudnya sistem tulisan tersendiri dalam negaranya.

Sebab yang paling penting adalah kerana keadaan rakyatnya yang jelas terbahagi kepada dua golongan utama. Golongan pertama adalah orang terpelajar (intelektual) manakala golongan kedua adalah rakyat biasa yang buta huruf. Bagi golongan intelektual, mereka secara asasnya mempunyai pengetahuan dan mampu menulis Hanja dengan baik. Raja Sejong berpendapat bahawa penciptaan sistem tulisan baru ini tidak akan memberi kesan yang signifikan kepada golongan intelektual kerana tahap pengetahuan mereka yang sudah terbiasa dengan tulisan Hanja dan mampu untuk belajar apa sahaja.  Fokus Raja Sejong yang sebenar adalah untuk memandaikan golongan rakyat biasa yang buta huruf, agar mereka dapat menggunakan tulisan Hangul ini dalam kehidupan harian mereka.

Dalam hal ini, Raja Sejong ingin menjadikan sistem tulisan Hangul sebagai sistem tulisan kedua, selain daripada Hanja, iaitu sebagai suatu keperluan khusus untuk golongan rakyat bawahan yang tidak mengenal huruf. Pada waktu yang sama, penggunaan sistem tulisan Hanja masih diteruskan dalam penulisan dokumen-dokumen rasmi kerajaan, catatan sejarah serta pelbagai dokumen penting yang lain. Pusat-pusat pendidikan juga masih menggunakan tulisan Hanja, namun buku-buku telah mula ditulis dalam Hangul, bertujuan untuk memberi pendidikan buat golongan rakyat.

Tulisan Hangul akhirnya telah berjaya dicipta pada tahun 1443, dan pada 9 Oktober 1446, tulisan ini telah diterbitkan dalam dokumen dan dipanggil sebagai Hunmin Jeong-eum (The Proper Sounds for the Instruction of the People). Ia adalah sistem tulisan baru sepenuhnya, khusus untuk rakyat Korea, juga dikenali sebagai Eonmun (tulisan kasar) dan Gukmun (tulisan kebangsaan). Pada hari ini, manuskrip asal Hunmin Jeong-eum telah disimpan di Muzium Seni Kansong, dan merupakan Khazanah Kebangsaan Korea Selatan Nombor 70, serta telah tersenarai dalam UNESCO Memory of the World Register sejak Oktober 1997. Tarikh penerbitannya, iaitu pada 9 Oktober telah dijadikan sebagai Hari Hangul di seluruh Korea Selatan.

Selain daripada membantu golongan buta huruf untuk membaca dan menulis, tulisan Hangul juga berperanan penting dalam membantu membetulkan sistem tulisan Hanja. Ini berkaitan dengan pembetulan dalam hal sebutan huruf-huruf Cina ke dalam bahasa Korea pada waktu itu. Pada tahun yang sama dengan penerbitan tulisan Hangul, sebuah buku (kamus) yang dipanggil Dong-guk-Jung-Un (‘Kamus bagi Sebutan Standard Korea untuk Huruf Cina’) telah diterbitkan. Raja Sejong berasa bimbang kerana pada waktu itu sebutan bagi huruf-huruf Korea dan Cina adalah berbeza, kerana baginda berpendapat kedua-duanya harus selari, atau sekurang-kurangnya mempunyai sebutan yang hampir serupa. Disebabkan inilah kamus tersebut turut diterbitkan sebagai satu panduan standard untuk sebutan huruf Korea yang menghampiri sebutan huruf Cina.

Manuskrip Hunmin Jeong-eum (훈민정음)

Kewujudan teks asal bagi tulisan dan huruf Korea ini telah menjadi perdebatan dalam kalangan ramai sarjana sehinggalah manuskrip Hunmin Jeong-eum ini ditemui semula pada awal abad ke-20 (tahun 1940) setelah hilang selama lebih lima abad. Bersama-sama Raja Sejong dalam penciptaan Hunmin Jeong-eum adalah para sarjana Jiphyeonjeon (Hall of Worthies), dan sebaik sahaja ia diterbitkan, Jeong In-Ji bersama para sarjana lain telah mencatatkan prakata/komen untuk manuskrip ini dalam tulisan Cina bagi pihak Raja. Manuskrip ini mempunyai 33 bab kesemuanya.

Penerbitan asal manuskrip ini mempunyai dua versi utama, iaitu yang pertama, tujuh halaman yang ditulis dalam tulisan Cina klasik, kecuali pada bahagian di mana tulisan Hangul disebut. Keduanya, Eonhaebon, sebanyak 36 halaman, hampir keseluruhannya dijelaskan dalam Hangul, dengan semua tulisan Hanja ditranskripsikan melalui tulisan Hangul kecil di bahagian kanan bawah. Tulisan Hangul ditulis dengan gaya berus dakwat dan geometri.

Penentangan terhadap tulisan Hangul

Selepas penciptaan sistem tulisan ini, ia telah memainkan peranan yang sangat penting dalam kehidupan seharian bagi rakyat biasa. Dalam situasi ini, kelas atasan seperti para pegawai kerajaan masih mengekalkan penggunaan Hanja bagi berkomunikasi dan merekod dokumen. Majoriti daripada mereka dalam kelas atasan ini jarang menggunakan tulisan Hangul (dikenali sebagai Hunmin Jeong-eum) , dan menganggap tulisan Cina serta huruf-huruf Cina lebih penting berbanding tulisan tersebut. Namun, sistem tulisan baru ini telah berkembang dengan begitu cepat dalam kalangan rakyat.

Hasil penyebaran luas tulisan ini, banyak manuskrip sastera Hanja telah diterjemahkan ke dalam Hangul oleh para sarjana dan cendekiawan Joseon. Eonhae adalah istilah tradisional yang digunakan bagi menterjemahkan huruf-huruf Cina ke dalam perkataan Hangul. Sebagai contohnya, buku puisi pertama Cina telah diterjemahkan ke dalam Hangul, iaitu Doosi Eonhae. Buku puisi ini memuatkan puisi-puisi karangan pemuisi terkenal Cina, iaitu Doobo, yang dibahagikan kepada 52 bahagian dan telah diterjemahkan ke dalam Hangul oleh Yu Yun-Gyeom pada tahun 1482. Dalam masa 50 tahun selepas penciptaan Hangul, karya sastera yang telah diterjemahkan adalah sebanyak 40 karya dengan 200 buah buku dalam bahasa Hangul telah diterbitkan.

Walaupun begitu, tulisan dan huruf-huruf Cina masih menjadi pilihan utama bagi kelas atasan, dan sebahagian daripada mereka hanya berminat dalam Hangul semata-mata untuk menterjemahkan lagu-lagu yang mereka gemari. Bagi golongan elit, Hangul dilihat sebagai suatu sistem tulisan yang kasar, dan lebih menyukai sistem tulisan Hanja. Mereka turut memberi pelbagai gelaran terhadap Hangul ini dengan nama-nama yang tidak disenangi seperti Eonmun atau Eongul (skrip/tulisan kesat dan kasar), Amkeul (skrip wanita) dan Ahaekkeul (skrip kanak-kanak). Sebaliknya, bagi mereka yang mengambil manfaat daripada tulisan ini, mereka memanggilnya sebagai Gukseo atau Gukmun (skrip kebangsaan), Joseongul (skrip Joseon) dan Achimgeul (tulisan yang mampu dipelajari dalam satu waktu pagi).

Walau bagaimanapun, tulisan Hangul telah mendapat tentangan hebat daripada ahli sastera elit, terutamanya daripada Cho Man-Ri dan sarjana Confucian yang lain pada sekitar tahun 1440-an. Mereka berpegang kepada kepercayaan bahawa hanya tulisan Hanja sahaja yang mampu menjadi sistem tulisan sah bagi Joseon. Lama-kelamaan, terdapat juga raja-raja yang turut menentang penggunaan tulisan Hangul ini. Tetapi, bagi rakyat biasa, hanya Hangul sahaja tulisan yang mampu mereka pelajari dengan mudah.

Walaupun terdapat penentangan daripada golongan aristokrat, tetapi ada juga sebilangan daripada golongan atasan ini yang turut sama mempelajari dan menguasai tulisan Hangul. Salah satu buktinya adalah dokumen pada tahun 1504 yang mengkritik pemerintahan zalim Raja Yeonsangun telah ditulis dalam Hangul. Ada pengkaji yang berpendapat bahawa dokumen kritik ini ditulis dalam Hangul agar ia tidak dapat dibaca oleh golongan pembesar serta mengelakkan identiti penulis tersebut daripada diketahui. Pada tahun 1504 jugalah Yeonsangun telah mengharamkan pembelajaran serta penggunaan Hangul, menghapuskan kesemua dokumen Hangul dan mengeluarkan perintah untuk menghukum sesiapa sahaja yang menggunakan Hangul. Seterusnya, pada tahun 1506, Raja Jeongjong turut menghapuskan Kementerian Penterjemahan bagi mengelakkan penyebaran Hangul.

Meskipun menghadapi penentangan dari banyak pihak, tulisan Hangul tetap berkembang popular. Sewaktu pemerintahan Raja Sejo (1567-1608), Hangul telah tersebar kepada seluruh rakyat, terutamanya dalam kalangan mereka yang berstatus bawahan, seperti golongan buta huruf, wanita dan kanak-kanak. Malah, wanita telah memainkan peranan penting dalam meluaskan lagi penggunaan Hangul ini. Kebanyakan wanita ini menggunakan Hangul dalam surat-surat yang dihantar untuk sahabat wanita atau lelaki.

Hangul dalam dunia moden

Hangul ini telah digunakan secara meluas oleh rakyat biasa di Korea sejak zaman Raja Sejong, namun hanya pada pertengahan abad ke-20, Hangul akhirnya berubah daripada sistem tulisan kedua kepada tulisan utama dalam masyarakat Korea. Sewaktu dicipta, ia belum lagi diberikan nama Hangul, dan nama moden bagi tulisan ini, iaitu Hangul telah diilhamkan oleh seorang pakar bahasa Korea bernama Ju Si Gyeong (1876-1914) pada tahun 1912. Perkataan Han itu membawa maksud ‘Orang Korea’, dan keseluruhannya ia bererti ‘Skrip Orang Korea’ atau ‘Skrip Agung’.

Kedudukan Hangul sebagai tulisan rasmi telah dikuatkuasakan pada akhir abad ke-19. Peristiwa Reformasi Gap-O pada tahun 1894, yang mana ramai ahli reformasi seperti Kim Hong Jip telah mengusir keluar Puteri Min yang korup bersama anggotanya, telah banyak membantu dalam memodenkan arus politik di Korea. Perletakan Hangul sebagai tulisan utama di Korea berbanding tulisan Cina telah mendorong ke arah era yang lebih moden. Masyarakat waktu itu berpendapat bahawa Korea mampu menjadi sebuah negara moden yang berkuasa sekiranya semua rakyatnya memilih menggunakan Hangul berbanding tulisan Cina. Semangat nasionalisme masyarakat Korea akhirnya telah membawa kepada tulisan Hangul digunakan dalam dokumen rasmi buat pertama kalinya pada tahun 1894. Teks-teks di sekolah rendah mula menggunakan Hangul pada tahun 1895, dan Dongnip Sinmun, yang diterbitkan pada tahun 1896 adalah satu daripada akhbar pertama yang dicetak secara eksklusif dalam tulisan Hangul.

Di Korea Utara pula, dasar reformasi bahasa mereka adalah berdasarkan kepada ideologi komunis. Dalam reformasi bahasa mereka, Korea Utara meletakkan asas standard bahasa sebagai Munhwao atau Budaya Bahasa dan telah menggantikan banyak perkataan pinjaman Jepun dan istilah Cina ke dalam perkataan asli Korea yang diciptakan. Pada tahun 1949, pihak pemerintah secara rasminyaa telah menghapuskan penggunaan Hanja yang melebihi penggunaan Hangul, namun kemudiannya memberi keizinan agar Hanja diajarkan pada tahun 1960 kerana Kim Il-Sung ingin menjaga hubungan budaya dengan masyarakat Korea di luar negara. Tambahan pula, rakyatnya harus menguasai ‘Bahasa Peradaban’ tersebut yang masih mengandungi banyak istilah China-Korea. Akhirnya, 3000 perkataan Hanja telah diajarkan di Korea Utara dengan 1500 daripadanya dalam enam tahun di sekolah menengah, 500 perkataan dalam dua tahun di sekolah teknik dan 1000 perkataan di universiti selama empat tahun. Walau bagaimanapun, tidak banyak sekolah di Korea Utara mempunyai perintah yang kukuh terhadap penggunaan Hanja kerana ia hanya terpakai kepada mereka berada di sekolah yang biasa dengan penggunaannya sahaja.

Kerajaan Korea Selatan juga cuba untuk mereformasikan bahasa dan tulisan Korea dengan membuang kesemua perkataan pinjaman Jepun dan mempromosikan penggunaan istilah tempatan. Walau bagaimanapun, polisi Korea Selatan terhadap Hanja adalah tidak konsisten. Bermula dari tahun 1948 hingga 1970, Korea Selatan telah berusaha untuk menghapuskan sepenuhnya Hanja, namun gagal akibat daripada pengaruh istilah Sino-Korea dalam bahasa dan tekanan yang diterima daripada pihak institusi akademik. Rentetan kegagalan ini, pada tahun 1972, Kementerian Pendidikan membenarkan 1800 perkataan Hanja untuk diajarkan, yang mana kini ia adalah suatu pilihan, dengan 900 perkataan diajar sewaktu sekolah rendah dan 900 perkataan diajar sewaktu sekolah menengah. Tambahan pula, pada tahun 1991, Mahkamah Agung hanya membenarkan sebanyak 2854 perkataan Hanja digunakan sebagai nama peribadi masyarakatnya. Pelbagai polisi yang dikenakan terhadap penggunaan Hanja ini menunjukkan bagaimana reformasi bahasa boleh disalahgunakan jika terdapat agenda politik.

Kesimpulan

Tulisan Hangul kekal sebagai salah satu tulisan unik di dunia yang dicipta oleh Raja Sejong yang agung. Malah, hari ini, masyarakat di seluruh dunia juga semakin mengenali tulisan ini serta mempelajarinya. Meskipun dengan segala kecanggihan dan pembangunan yang berlaku dalam negaranya, Korea masih tetap mempertahankan Hangul sebagai salah satu ciri akar budaya mereka yang asli serta mencorakkan pemikiran masyarakat mereka.

RUJUKAN:

Handel, Z. (2016). Learn to read Korean: An introduction to the Hangul alphabet. IPAC 2016 – Proceedings of the 7th International Particle Accelerator Conference, 3207–3212.

Lee, K.-M., & Ramsey, S. R. (2011). A History of Korean Language (Vol. 11). New York, USA: CambridgeUuniversity Press. Retrieved from https://www.m-culture.go.th/mculture_th/download/king9/Glossary_about_HM_King_Bhumibol_Adulyadej’s_Funeral.pdf

Tutunis, B. (2017). The Aesthetic Features of Korean Alphabetic System – Hangul, (June). https://doi.org/10.1501/Dilder


Shiba Inu: Anjing Yang Popular Dalam Dunia Meme

Kenalkan meme Doge yang popular ini? Doge adalah meme internet berupa anjing keemasan yang bermonolog menggunakan ayat berwarna bersama font jenis Comic Sans. Anjing ini ditangkap gambarnya pada tahun 2010 dan menjadi memepopular pada akhir 2013, sehinggalah Doge ini menjadi meme popular teratas dalam laman web Know Your Meme’s pada tahun yang sama.

Anjing Doge yang semakin popular sehingga kini adalah anjing pemburu Jepun bernama Shiba Inu (柴犬). Anjing ini adalah baka spitz (berbulu lebat dan putih sebagai asas warna bulu) yang hanya ditemui di Jepun dan antara terkecil berbanding baka anjing Jepun yang lain.

Shiba Inu mempunyai badan yang berotot dan berat bagi anjing jantan adalah 10.5 kg manakala anjing betina beratnya 8kg. Saiz Shiba Inu jantan adalah sekitar 35-43 cm manakala betina pula bersaiz sekitar 33-41 cm.

Shiba Inu mempuyai dua lapisan bulu. Lapisan pertama lurus dan kasar dan lapisan kedua yang terlindung lembut dan tebal. Belakang anjing ini mempunyai bulu pelindung (guard hairs) yang panjangnya sekitar 4-5 cm bertujuan untuk melindungi kulit anjing dari terdedah dengan hujan dan salji.

Ekor Shiba Inu pula adalah ciri terpenting bagi membezakan baka ini berbanding baka anjing Jepun lain dengan ketebalan bulu anjing ini dan bergulung. Warna bulu Shiba Inu biasanya putih krim, merah, jingga, kuning, hitam keperangan, dan merah kehitaman (dipanggil warna sesame).

Shiba Inu mempunyai bulu putih di bahagian bawah badan (kecuali Shiba Inu berbulu putih) yang dinamakan sebagai Urajiro (裏白). Biasanya Urajiro hadir di bahagian pipi, bawah rahang, bahagian dalam telinga, kaki, abdomen, dan bawah ekor. Jadi tidak hairan kalau Shiba Inu berbulu kuning atau hitam keperangan mempunyai bahagian badan yang putih.

Mengikut sejarah Shiba Inu, anjing Jepun ini adalah anjing pemburu yang biasa memburu burung dan arnab. Habitat anjing ini adalah kawasan pergunungan di kawasan Chūbu. Semasa Era Pemerintahan Meiji, Shiba Inu dipasangkan dengan baka anjing dari Barat bagi peroleh baka anjing pemburu yang terbaik. Dari 1912 hingga 1926, hampir tiada baka asli Shiba Inu ini.

Sekitar tahun 1928, pemburu dan ahli intelektual berusaha untuk memulihara baka asli Shiba Inu namun baka ini hampir pupus gara-gara berlaku Perang Dunia Kedua yang mengakibatkan berlaku kekurangan sumber makanan dan wabak pasca-perang. Kemudian, baki ekor Shiba Inu yang tinggal dibiakkan semula dan berpecah kepada tiga baka terkini: Shinshu Shiba, Mino Shiba, dan San’in Shiba.

Pada pertengahan abad ke-20 Masihi, ketika diperkenalkan kursus kajian anjing Jepun, ketiga-tiga baka ini digabungkan sebagai baka asal semula. Pada bulan Disember 1936, Shiba Inu diwartakan sebagai Natural Monument of Japan.

Tahun 1954, sebuah keluarga tentera membawa Shiba Inu di AS dan menjadikan baka asing pertama membiak di AS pada 1979. Shiba Inu kemudian didaftarkan secara sah dalam organisasi pendaftaran anjing AS bernama American Kennel Club. Menurut organisasi tersebut, Shiba Inu menjadi anjing peliharaan pertama di Jepun dan populasinya meningkat dengan mendadak di AS sehingga baka ini tersenarai dalam tangga ke-44 pada tahun 2016.

RUJUKAN:

Atkinson, Maureen (1998). The Complete Shiba Inu. Howell Book House. p. 11.

Haskett, Gretchen; Houser, Susan (1997). The Total Shiba. Loveland, CO: Alpine Publications.

Holden, Jacey. “Shiba Inus”. Retrieved July 24, 2020. https://www.k9web.com/breeds/shiba-inu/


Campur Tangan Kesatuan Soviet dan Rampasan Kuasa Komunis di Czechoslovakia

Apabila ditanya tentang Perang Dingin kepada sebilangan anak muda terutamanya sekali Gen Y pasti ramai yang tidak mampu menjawabnya. Apatah lagi jika yang ditanya itu jenis yang tak ambil tahu akan hal dunia dan tidak celik geopolitik semasa. Saya merasakan bukan anak muda sahaja, malahan juga termasuk sebilangan generasi veteran di luar sana. Akan tetapi sekiranya diceritakan mengenai Perang Vietnam, Perang Afghanistan serta insurgensi pengganas Parti Komunis Malaya pastinya mereka dapat mengenalpasti apakah yang dimaksudkan dengan Perang Dingin.

Secara umumnya Perang Dingin adalah sebuah pertembungan geopolitik di antara negara-negara komunis Blok Timur di bawah pimpinan Soviet Union menentang negara-negara kapitalis demokratik Blok Barat yang dipimpin oleh Amerika Syarikat serta negara anggota Nato seperti United Kingdom, Perancis, Belanda, Jerman dan negara-negara Eropah Barat yang lain. Ianya suatu peperangan yang merangkumi segenap penjuru iaitu propaganda, ekonomi, diplomatik dan ketenteraan.

Para sejarawan dunia sebenarnya masih belum bersepakat mengenai bila tepat masanya konflik geopolitik ini bermula selepas Perang Dunia Kedua. Besar kemungkinan ianya bermula sejak tahun 1947 apabila Presiden Amerika Syarikat ketika itu, Harry Truman melancarkan dasar anti komunis.

Fahaman komunisme adalah teori politik yang dibawa oleh Karl Marx, seorang tokoh sosiologi dan falsafah kelahiran Jerman. Menurut istilah politik dan sains sosial, fahaman ini merangkumi aspek falsafah, sosial, politik, dan ideologi ekonomi yang mana matlamat utamanya adalah membentuk sebuah masyarakat berteraskan fahaman komunisme.  Ianya boleh diertikan sebagai teori antarabangsa atau sistem organisasi sosial berdasarkan pemilikan semua harta benda secara saksama, dengan pemilikan sebenar yang ditakrifkan kepada masyarakat atau negara.

Serta penolakan kepada pasaran bebas dan ketidakpercayaan melampau terhadap kapitalisme dalam apa jua bentuk sekalipun. Segala bentuk pemilikan secara peribadi dihapuskan dengan penolakan kepada konsep harta benda dan digantikan dengan konsep umum dan pemilikan dengan “kepenggunaan”.

Pada sudut struktur kepemilikan. Alat pengeluaran dimiliki secara umum, ini bermakna tiada entiti atau individu memiliki harta produktif. Kepentingan dianggap sebagai “kepenggunaan” kepada “kepemilikan”. Manakala menurut sudut struktur sosial pula, segala perbezaan kelas atau darjat dihapuskan menjadikan sebuah masyarakat di mana semua orang adalah pemilik alat pengeluaran dan pekerja mereka sendiri.

Umumnya komunisme merujuk kepada pemilikan hartanah oleh komuniti, yang mana matlamat akhirnya adalah kesaksamaan sosial yang lengkap melalui kesaksamaan ekonomi. Antara ciri-ciri penting sistem pemerintahan berasaskan fahaman ini adalah pemerintahan berpusat, ekonomi terancang, kediktatoran ‘proletariat’ (golongan pekerja marhain), pemilikan bersama jentera pengeluaran, tiada pemilikan persendirian, kesaksamaan antara jantina dan semua orang serta tumpuan penuh kepada hal ehwal antarabangsa. Kebiasaannya corak pemerintahannya anti-demokratik berteraskan sistem 1-parti. Oleh itu jika dilihat menerusi perspektif pemilihan bebas.

Pilihan akan dibuat sama ada melalui ‘pengundian’ kolektif atau penguasa negara membuat keputusan ekonomi dan politik untuk orang lain. Secara praktiknya, segala perhimpunan, kekerasan, propaganda dan sebagainya digunakan oleh pemerintah untuk mengawal penduduk.

Baiklah, saya tidak mahu menjelaskan secara terperinci mengenai fahaman komunisme dan membandingkannya dengan fahaman kapitalisme mahupun sosialisme. Akan tetapi saya mahu menceritakan kepada para pembaca sekalian mengenai rampasan kuasa oleh pihak komunis di bumi kelahiran penulis ternama Franz Kafka pada tahun 1948 yang akhirnya membawa kepada Musim Bunga Prague pada tahun 1968.

Umum mengetahui bahawa sebelum Republik Czech dan Republik Slovak berpisah pada tahun 1992, Czechoslovakia adalah sebuah negara berfahaman komunis yang merupakan negara satelit kepada Kesatuan Soviet semenjak di ambang Perang Dingin selepas Perang Dunia Kedua lagi. Akan tetapi ramai tidak mengetahui akan bagaimana negara ini menjadi negara komunis,  berlakunya Musim Bunga Prague dan perpisahan negara serumpun tersebut.

Pada tahun 1945 di ambang penghujung Perang Dunia Kedua, selepas menerima asakan bertalu-talu balatentera Kesatuan Soviet dibawah pimpinan Joseph Stalin. Jerman Nazi dibawah pimpinan Adolph Hitler sudah tidak terdaya lagi menerima asakan ini lantas kehilangan satu-persatu wilayah timur dan tengah Eropah yang menjadi taklukannya termasuklah Czechoslovakia.

Untuk memahami bagaimana Czechoslovakia berubah menjadi sebuah “negara pekerja”, seharusnya dimulakan dengan Edvard Benes, seorang pemimpin sosialis berhaluan kiri yang digulingkan oleh pengikut fahaman komunis pada tahun 1948. Benes sebelum penggulingannya digambarkan sebagai “sahabat Kesatuan Soviet” dan memandang tinggi Stalin sebagai pemimpin terhormat.

Sehingga 25 Februari 1948, Czechoslovakia adalah negara demokrasi terakhir di Eropah Timur yang menjadi negara komunis sehingga mencetuskan pemerintahan totalitarian selama lebih 40 tahun.

Selepas berakhirnya Perang Dunia Kedua, Czechoslovakia memandang positif perhubungan baiknya dengan Kesatuan Soviet kerana telah membebaskannya dari cengkaman Nazi Jerman. Malahan, parti komunis di sana sudah pun memiliki sokongan yang begitu kukuh semenjak tahun 1920an lagi ketika negara tersebut masih lagi demokratik. Edvard Beneš, dilantik semula sebagai presiden selepas perang tamat, telah menandatangai perjanjian persahabatan dengan Soviet ketika memimpin pemerintahan negara dalam buangan pada tahun 1943. Struktur pasukan tentera dan kerajaan tempatan Czechoslovakia dirangka menggunakan model Kesatuan Soviet.

Pada awal tahun 1946, tiada sebarang kehadiran pasukan tentera Kesatuan Soviet di negara tersebut, akan tetapi komunis sudah pun menguasai kerajaan dengan Klement Gottwald sebagai Perdana Menteri dan para pemimpin komunis lain menjaga kementerian dalam negeri, pertanian, penerangan, pertahanan, dan pendidikan. Hasil pengundian pilihan raya umum pada Mei 1946 mendapati mandat diberikan kepada parti tersebut sebanyak 38% undi.

Dari Mei 1946 sehingga Julai 1947, keadaan kelihatan berjalan lancar di Czechoslovakia. Kemudian negara tersebut memohon bantuan Marshall Aid (sebuah inisiatif bantuan Amerika Syarikat kepada negara-negara Eropah Barat yang musnah akibat Perang Dunia Kedua). Walaubagaimanapun, Kesatuan Soviet campur tangan dan melarang sekutu mereka tersebut daripada menerima bantuan Amerika Syarikat, atas sebab melanggari perjanjian persahabatan yang sedia ada.

Campur tangan Kesatuan Soviet ini sekaligus tidak meletakkan pihak komunis sebagai memihak kepada rakyat. Kesukaran ekonomi, bantahan para petani terhadap kolektivisasi dan kekecewaan atas kadar perindustrian yang pantas adalah alasan mengapa rakyat mula melihat Parti Komunis dengan penuh kecurigaan dan kesangsian.

Bibit-bibit ketegangan di antara Benes dan Stalin sebenarnya telah bermula ketika Perang Dunia Kedua lagi. Meskipun amat komited terhadap sosialisme, beliau menolak model yang dicadangkan Stalin. Dalam lawatannya ke USSR (Kesatuan Soviet) pada tahun 1943, beliau amat menyakini atas kebolehpercayaan Stalin dan mengkagumi kemajuan pesat yang dikecapi Soviet serta mengesahkan kepercayaan beliau terhadap sistem Soviet, setelah berjaya diuji dengan pencerobohan besar-besaran Rejim Hitler, dan berharap agar suatu hari nanti melalui transformasi beransur-ansur menuju kepada bentuk sosialisme yang telah diliberalkan.

Secara hakikatnya, amat mudah untuk difahami bahawa dalam erti kata yang nyata komunisme hanyalah mewakili penggunaan program sosial dan ekonomi yang lebih kejam bertentangan dengan apa yang dihajati Beneš. Pada tahun 1945, Stalin menuntut supaya wilayah Ruthenia diserahkan kepada Kesatuan Soviet. Selain itu, jawatankuasa rakyat tempatan juga telah dimansuhkan dan digantikan sepenuhnya oleh anggota parti komunis. Ini adalah masuk akal kerana mereka mendapat perlindungan dari Tentera Merah Soviet. Ianya boleh dianggap sebagai benih-benih rampasan kuasa pada tahun 1948.

Meskipun semakin ditolak rakyat, pihak komunis bertindak balas terhadap sebarang kritikan yang dilemparkan terhadap mereka. Pada November 1947, beberapa orang menteri bukan komunis menerima bungkusan bom, berkemungkinan besar dikirimkan oleh pihak komunis. Kutipan pungutan suara umum yang diadakan pada bulan Januari 1948 menunjukkan bahawa populariti pihak komunis telah menurun sebanyak 25% dan mereka tidak mendapat banyak sokongan daripada golongan pelajar. Namun begitu, dengan keahlian sebanyak 3 juta orang, keanggotaan parti komunis paling terbesar di luar Kesatuan Soviet. Maka tidak menghairankanlah mereka begitu berani untuk merampas kuasa.

Slovakia kemudian menjadi sasaran utama serangan golongan garis keras Parti Komunis, atas cubaan mereka untuk meyakini rakyat kononnya Parti Demokratik Slovakia dan mempunyai kaitan dengan Hlinka Guards pada era pendudukan Nazi dulu. Pihak komunis mendakwa ketika pendudukan Nazi bahawa penyokong kemerdekaan Slovakia berkomplot mengkhianati negara. Atas dakwaan pengkhianatan tertinggi ini, pihak komunis telah menahan 380 warga Slovak, kebanyakan mereka anggota Parti Demokratik Slovakia.

Polis yang dikuasai pihak komunis juga turut mendakwa telah menemui anasir pengintipan yang dilakukan oleh unit risikan angkatan tentera Amerika di kota Prague. Kementerian Dalam Negeri meletakkan ahli politik bukan komunis di bawah pengawasan rapi. Para pemimpin demokratik ditahan tanpa alasan yang jelas. Václav Nosek, Menteri Dalam Negeri memecat lapan pegawai atas polis bukan komunis dan menggantikan mereka dengan pro-komunis.

Para menteri-menteri bukan komunis yang dilantik secara demokratik menjadi semakin hilang sabar akan tindakan Parti Komunis menyalahgunakan polis dan pasukan keselamatan lain. Mereka menuntut supaya para pegawai atasan polis bukan komunis dilantik semula dan serangan bermotifkan politik dihentikan sama sekali.

Menteri Dalam Negeri dan Perdana Menteri Gottwald enggan tunduk terhadap tuntutan tersebut. Kesatuan sekerja pula menunjukkan sokongan tidak berbelah bahagi kepada pihak komunis dan atas dorangan mereka, “jawatankuasa bertindak” bersenjata ditubuhkan di kilang perusahaan, lading-ladang dan kampong-kampung. Dikenali sebagai militia rakyat, ianya terdiri daripada 7000 anggota dan mula dibentuk pada 20 Februari.

Manakala 12 orang menteri bukan komunis itu pula memilih untuk tidak meletakkan jawatan, ini kerana mereka meramalkan presiden Beneš akan membentuk kerajaan baru dan mengucapkan selamat tinggal kepada Parti Komunis. Walau bagaimanapun harapan mereka tidak menjadi kenyataan. Sebaliknya, demonstrasi ganas dicetuskan pihak komunis. Angkatan bersenjata “jawatankuasa bertindak” kesatuan sekerja tersebut merusuh di jalan raya kota Prague, menyerang pejabat-pejabat parti politik pembangkang.

Satu-satunya angkatan bersenjata yang boleh diharapkan untuk mengekang kebangkitan komunis ini hanyalah pasukan tentera, itupun diketuai oleh Ludvik Svoboda, seorang jeneral berfahaman komunis. Perhimpunan dan demonstrasi secara besar-besaran ini dilakukan bertujuan untuk menyokong perlantikan pegawai-pegawai tinggi polis yang pro-komunis. Di samping juga, menggesa penubuhan “jawatankuasa bertindak” di dalam kesemua jabatan kerajaan.

Oleh kerana sokongan asas sosial Parti Komunis ini terdiri dari kalangan buruh perindustrian, seseorang mungkin secara logiknya mengandaikan bahawa ianya memiliki ciri-ciri perjuangan kelas. Melainkan seseorang itu buta ideologi. Timbalan Menteri Luar Soviet, Valerian Zorin yang melawat Prague kononnya untuk menyelia penghantaran gandum daripada Soviet kepada negara tersebut memberi jaminan kepada tentera Czechoslovakia bahawa USSR akan menghentikan sebarang campur tangan Barat sekiranya ia timbul. Seandainya berlaku, Tentera Merah akan mengambil kedudukan di perbatasan Czechoslovakia.

Presiden Edvard Beneš dirundung dilemma akibat permasalahan yang beliau sukar tangani ini. Beliau berasa amat khuatir akan campur tangan pihak Soviet dan juga ancaman perang saudara yang bakal berlaku. Beneš melakukan kesilapan besar dengan teragak-agak dan tidak cuba meyakinkan golongan bukan komunis untuk bertindak. Hanya beberapa golongan siswa sahaja sanggup berani berdepan dengan pihak komunis dan kemudian dipukul secara beramai-ramai di Jalan Nerudova kota Prague. Lagipun Beneš mahu Kesatuan Soviet memainkan peranan penting di Eropah Timur kerana beliau tidak Jerman kembali berkuasa lagi.

Beliau juga turut meyakini bahawa komunisme gaya USSR akan menjadi sederhana dan tidak ekstrim seperti beliau harapkan. Kemudian Gottwald mengancam untuk mengadakan mogok umum dan mempersembahkan senarai nama penentang yang akan dihukum sekiranya beliau tidak menandatangi cadangan kerajaan komunis. Akhirnya Presiden Beneš terpaksa menerima cadangan tersebut untuk memberikan kuasa kepada Parti Komunis yang akan menyebabkan banyak penderitaan dan keperitan serta memusnah sebegitu banyak nyawa selama lebih dari empat dekad.

Proses rampasan kuasa ini disifatkan oleh Edward Taborsky, pengarang buku Communism in Czechoslovakia, 1948-1960 sebagai:

“Dengan merampas kawalan jawatankuasa rakyat, pihak komunis mendapat pengaruh politik yang luar biasa. Ketiadaan kerajaan pusat yang efektif pada awal bulan-bulan pembebasan, jawatankuasa rakyat yang dikawal komunis muncul sebagai ketua yang sukar digugat di kawasan masing-masing…”

Selang beberapa hari kemudian, Menteri Luar yang dilantik secara demokratik, Jan Masaryk, anak lelaki kepada Presiden Czechoslovakia yang pertama Tomáš G Masaryk meninggal dunia dalam keadaan penuh misteri. Tidak dapat dipastikan sama ada beliau terjatuh atau ditolak dengan sengaja dari balkoni Istana Czermin sehingga ditemui dalam keadaan tidak bernyawa di laluan pejalan kaki bawah pejabatnya. Sebuah perlembagaan negara berdasarkan perlembagaan Kesatuan Soviet digubal dan dikuatkuasakan sebagai undang-undang. enggan menandatanganinya. Tiada sebarang bentuk bangkangan terhadap pemerintahan komunis dibenarkan sama sekali.

Ramai rakyat dibuang kerja atau ditahan. Dengan keadaan kesihatan yang semakin tenat, Beneš terpaksa meletakkan jawatan pada 6 Jun 1948. Jawatan presiden kemudian diambil-alih oleh Gottwald sementara jawatan Perdana Menteri pula disandang oleh Antonín Zapotocký. Beneš menghembuskan nafas terakhir beliau pada tanggal 3 September 1948. Pemergian beliau turut dibawa bersamanya sekali harapan demokrasi, impian dan tradisi Czechoslovakia pergi sama sekali. Semangat yang pada hakikatnya tidak pernah pudar sehinggalah pada November 1989.

-Tom Shacklesmith-

Sambungan Musim Bunga Prague, Budaya Pop Disebalik Tirai Besi dan Chapter 77

Sumber :

i. Perang Dingin
http://funfront.net/hist/europe/coldwar.htm

Gambar
i. http://spiritualpilgrim.net/03_The-World-since-1900/09_The-Cold-War/09a_Start-Up-of-the-European-Cold-War-2.htm


Koronavirus Mungkin Menguntungkan Turki!

Sudah lebih daripada 100 hari sejak koronavirus menunjukkan taringnya. Bermula di tempat serendah-rendah alam, dimana ayam, kambing dan lembu dijual sekali dengan katak, kelawar dan koala. Sekarang ini orang tidak pernah pergi ke China pun boleh menjadi pencetus (Tharanya, 2020).

Dan ironinya apa yang sedang berlaku sekarang ini masih belum dipetik sebagai “gelombang kedua” pun. Masalah yang asalnya kelihatan hampir diselesaikan telah diisytiharkan sebagai p4nd3mik.

Semasa virus ini dinamakan 2019-nCoV, hanya Asia sahaja perlu berwaspada lebih. Amerika Syarikat dan Eropah hanya menjaga sempadan dengan saringan dan bantuan.

Tetapi imbangan populasi di Itali telah mengubahkan realiti ini. Sehingga 12 Mac 2020, sebanyak 12,462 kes positif dirakamkan dengan Iran di belakang dengan 10,075 orang. Semua masjid di Singapura ditutup selama lima hari bagi tujuan penyahkumanan. Malah solat Jumaat pun dibatalkan juga (Hariz, 2020).

COVID-19 telah menyebabkan kekeliruan dunia yang berbaur risau dan takut terhadap China. Malah China pun takut dengan bala buatan sendiri ini, yang sememangnya semua boleh faham.

Apabila adanya peny4kit di persekitaran, tidak mungkin orang rela bekerja. Jadi fungsi China sebagai kilang dunia telah menemui kebuntuan dengan operasi pengeluaran terbantut.

Dan kelihatan satu negara saja yang dijangka mendapat rezeki tidak disangka.

Antara Iran dan Itali

Di pertengahan jalan antara dua juara COVID-19 belakang China terletaknya Turki. Selama tiga bulan 2019-nCoV/COVID-19 melanda dunia, Turki hanya mempunyai satu kes sahaja. Sedangkan negara-negara di sekelilingnya sudah terpinga-pinga.

Recep Tayyip Erdogan telah meluluskan sekatan penerbangan terhadap China sebagai langkah berjaga-jaga. Sejak 3 Februari lagi, semua warga China tidak dibenarkan masuk. Malah warga-warga Asia Tenggara pula disaringkan dengan ketat melalui kamera thermografi.

Tetapi tidak lama kemudian, dengan COVID-19 bermaharajalela, banyak syarikat global mula mencari alternatif. Mereka tidak mahu berurusan dengan China.

Peruncit-peruncit pakaian misalnya enggan membuat tempahan di China. Sebaliknya, pesanan mereka berpaling ke Turki – sekaligus COVID-19 menghilangkan prospek AS$2 bilion (Caglayan, 2020).

Malah Bangladesh dan Vietnam juga disasarkan pasaran sesuai untuk mengganti China. Sebelum kebangkitan China, hampir setiap syarikat Eropah membuat tempahan di Turki.

Ibaratkan COVID-19 telah mengembalikan kenangan sejarah, yang mana pastinya tempahan-tempahan baharu ini akan menyebabkan industri pakaian berkembang bagai kulat selepas hujan.

Kejatuhan matawang lira juga menjadikan Turki destinasi utama pengurus pembelian dan pereka fesyen. Mereka yang tidak dapat pergi ke China semestinya akan bergegas ke Turki.

Industri sayur-sayuran China turut menerima implikasi juga. Bekalan sayur di seluruh Persekutuan Rusia semakin berkurangan oleh kerana penutupan pertanian China.

Jadi kerajaan Moscow telah menghubungi Turki dan juga Morocco bagi menggantikan sayur-sayuran, buah-buahan dan makanan laut yang biasanya dibeli dari Beijing (Teslova, 2020).

Rusia selama ini mengimport 453,000 tan sayur dari China, diikuti Israel dan Turki. Jadi dengan Turki di luar mamahan virus, sudah tentunya pesanan sebegitu akan menguntungkan petani-petani Turki dengan prospek melebihi AS$370 juta ini.

Nilai keuntungan sebegini sememangnya akan meningkat setiap hari. Jika China tidak menyelesaikan masalah ini dalam tempoh sebulan, tentu sekali banyak negara akan ikut jejak Rusia dan Poland (tempahan pakaian).

Ia juga merupakan sebahagian daripada perniagaan – bahawasanya jika bekalan tidak boleh menepati permintaan, pelanggan akan lari cari penjual lain.

Cuma kali ini kehilangan pelanggan mungkin makan bertahun – terutamanya jika ada perjanjian satu tempoh yang panjang.

RUJUKAN:

Caglayan, C. (2020, Februari 7). Turkish clothes makers see orders shifting from coronavirus-hit China. Reuters. Retrieved from https://uk.reuters.com/article/us-china-health-turkey-clothing/turkish-clothes-makers-see-orders-shifting-from-coronavirus-hit-china-idUKKBN2011QA

Hariz, B. (2020, March 12). All mosques in Singapore closed five days for cleaning, Friday prayers cancelled. The Star Online. Retrieved from https://www.thestar.com.my/news/regional/2020/03/12/all-mosques-in-singapore-closed-five-days-for-cleaning-friday-prayers-cancelled

Teslova, E. (2020, February 5). Russia may buy Turkish food products replacing China’s. AA. Retrieved from https://www.aa.com.tr/en/economy/russia-may-buy-turkish-food-products-replacing-china-s/1724987

Tharanya, A. (2020, March 12). First sporadic Covid-19 case in Malaysia. New Straits Times. Retrieved from https://www.nst.com.my/news/nation/2020/03/573951/first-sporadic-covid-19-case-malaysia